Η Λαϊκή Συσπείρωση για την οικονομική πολιτική του Δήμου Ηρακλείου | ekriti\nΔευτέρα 22 ΑΠΡ 2019 03:10\nΑνακοίνωση της παράταξης Λαϊκή Συσπείρωση για την οικονομική πολιτική του Δήμου Ηρακλείου:\n"Επειδή το τελευταίο διάστημα και λόγω βέβαια της προεκλογικής περιόδου, τα εκατομμύρια στο Δ. Ηρακλείου, έχουν βγει στο δρόμο και περνάνε από δίπλα μας σα στραγάλια, ας δούμε την πραγματική εικόνα.\nΣτο ΔΣ που έγινε στις 10/4/2019 συζητήθηκε το Μεσοπρόθεσμο Σχέδιο του Δ. Ηρακλείου για τα έτη 2020-2023 το οποίο καταρτίστηκε κατόπιν εντολής της κυβέρνησης από όλους τους δήμους και τα ΝΠΔΔ ώστε να συμβάλλουν στο γενικό σχεδιασμό της κυβέρνησης. Για τέτοια αυτοδιοίκηση μιλάμε!\nΣε αυτό το σχέδιο αποτυπώνονται και τα δημοσιονομικά αποτελέσματα των ετών 2017, 2018 και 2019.\nΤο θέμα αυτό αποτελεί τρανή απόδειξη ότι όσο και αν θέλουν οι λεγόμενοι «αυτοδιοικητικοί» να παρουσιάζουν τους δήμους και τις περιφέρειες ως ανεξάρτητους οργανισμούς η πραγματικότητα διαρκώς τους διαψεύδει. Δήμοι και Περιφέρειες είναι κομμάτι, γρανάζι και μακρύ χέρι του καπιταλιστικού αστικού κράτους.\nΩστόσο τα στοιχεία που αποτυπώθηκαν στο σχέδιο αυτό και δεν αμφισβητήθηκαν από κανέναν, αποδεικνύουν και κάτι άλλο:\nΠρώτον: τα ψέματα της δημοτικής αρχής περί εκατομμυρίων ευρώ που επενδύθηκαν και επενδύονται στο Δήμο. Από τον πίνακα που δόθηκε φαίνεται ότι συστηματικά τουλάχιστον από το 2017 και μέχρι σήμερα το Τεχνικό Πρόγραμμα του δήμου εκτελείται σε ένα ποσοστό κατά μέσο όρο περίπου 20% ανά έτος, δηλαδή κάτω κι από ένα τέταρτο του προϋπολογισμού! Ωστόσο ίδια και χειρότερη ήταν η εικόνα επί δημαρχίας Κουράκη.\nΔεύτερον: τα ΕΣΠΑ μαζί με το Πρόγραμμα Δημοσίων Επενδύσεων που είναι κρατικό χρήμα έφεραν στο δήμο συνολικά ούτε 2,5εκ για τα έτη 2017-2018 ενώ για το έτος 2019 η πρόβλεψη λέει ότι τελικά θα πάρει μόλις 1 εκ! Συνολικά δηλαδή 3,5 εκ για τρία χρόνια ενώ η πρόβλεψη για το 2020 είναι περίπου 1 εκ.\nΤρίτον: από πού συλλέγεται το πλεόνασμα και με τι χρήματα λειτουργεί ο δήμος γίνεται απολύτως φανερό από τα ποσά που προέρχονται από κρατική χρηματοδότηση και αυτά από τέλη και φόρους, δηλαδή από τους δημότες. Τα «ίδια έσοδα» του δήμου ανέρχονται σταθερά πάνω από 21εκ ανά έτος και διαρκώς αυξάνονται, ενδεικτικό είναι ότι το 2016 δεν ξεπερνούσαν τα 13εκ! Ενώ τα έσοδα από την κρατική χρηματοδότηση διαρκώς μειώνονται και κυμαίνονται ειδικά για το 2019 σχεδόν στα 23 εκ ευρώ. Αν σκεφτεί κανείς ότι το μεγαλύτερο μέρος της κρατικής χρηματοδότησης αφορά σε λειτουργικά κυρίως έξοδα του δήμου (μισθοδοσίες, φόρους, κλπ) καταλαβαίνει ποιος πληρώνει το μάρμαρο. Και να σκεφτεί κανείς ότι τα τροφεία, το νερό και άλλα δεν συμπεριλαμβάνονται σε αυτούς τους φόρους ή τα τέλη.\nΤέταρτον: ο δήμος λοιπόν λειτουργεί ως εισπρακτικός μηχανισμός φόρων και τελών όχι μόνο για τον ίδιο αλλά και για το κράτος: κάθε χρόνο εισπράττει περίπου 8 εκ και διαρκώς αυξάνονται όταν το 2016 εισέπραττε 6εκ.\nΠέμπτον: ο δήμος που ανθεί οικονομικά με 53 εκ πλεόνασμα θα πληρώσει για δάνεια 3,5εκ το 2019! Πρόκειται για δάνεια που πάρθηκαν για αποπεράτωση έργων όπως το Πολιτιστικό, το έργο σε Δικαιοσύνης- Ίδης αλλά και χρέη της ΔΕΥΑΗ που ενώ ο λαός πληρώνει πανάκριβο νερό χρεώνεται και με δάνεια επιπλέον!\nΑυτή είναι η πραγματικότητα κι όχι η μαγική εικόνα του δήθεν έξυπνου ευρωπαϊκού δήμου…. Τα λαϊκά νοικοκυριά του δήμου εκτός από την κρατική φορολογία, εκτός από τους δεκάδες άδικους φόρους όπως τον ΕΝΦΙΑ, πληρώνουν επιπλέον για βασικές λειτουργίες του δήμου Ηρακλείου. Πληρώνουν ακόμη για να πιουν νερό, να γυμναστούν, να πάνε τα παιδιά μας στον παιδικό σταθμό.\nΑυτή είναι η κυβερνητική πολιτική των ΣΥΡΙΖΑ-ΝΔ-ΠΑΣΟΚ, αυτήν υπερασπίζονται και οι παρατάξεις τους στον Δήμο Ηρακλείου, είτε ως διοίκηση είτε ως αντιπολίτευση (Λαμπρινός, Κουράκης, Λυγερός). Αυτή την πολιτική θέλουν να διαχειριστούν όλοι οι επίδοξοι «οραματιστές» υποψήφιοι δήμαρχοι, που μιλούν για την ανταποδοτικότητα και τον «Κλεισθένη» με τα καλύτερα λόγια.\nΟ Ηρακλειώτης έχει πληρώσει πολλά «οράματα» από την τσέπη του! Δεν μπορεί και δεν πρέπει να πληρώσει περισσότερα! Τώρα χρειάζεται να βάλουμε μπροστά τις ανάγκες του λαού της πόλης! Τώρα πρέπει να πούμε όχι άλλα βάρη στην πλάτη μας! Να πούμε τέρμα στην κοροϊδία! Να διεκδικήσουμε άμεση ανακούφιση του λαϊκού εισοδήματος με δραστική μείωση των δημοτικών φόρων-τελών! Τώρα επιλέγουμε για τον Δήμο Ηρακλείου την μοναδική δύναμη που μέσα και έξω από το Δ. Συμβούλιο μπορεί να ασκήσει πραγματική και μαχητική αντιπολίτευση στην σημερινή κυρίαρχη πολιτική, που μπορεί να πιέσει και να αποσπάσει μέτρα ανακούφισης για τον Ηρακλειώτη!\nΤώρα μπορούμε να κάνουμε την πραγματική διαφορά με ισχυρή «Λαϊκή Συσπείρωση»!


Εργατική Πρωτομαγιά - Νέα Κρήτη\nΗμερομηνία δημοσίευσης: 01/05/2013, 00:37\nΤελευταία ενημέρωση: 30/04/2015, 16:23\nΗ Εργατική Πρωτομαγιά είναι ετήσια γιορτή, με παγκόσμιο χαρακτήρα, των ανθρώπων της μισθωτής εργασίας. Με συγκεντρώσεις και πορείες, η εργατική τάξη βρίσκει την ευκαιρία να προβάλει τα κοινωνικά και οικονομικά της επιτεύγματα και να καθορίσει το διεκδικητικό της πλαίσιο για το μέλλον. Η Πρωτομαγιά είναι απεργία και όχι αργία, όπως συμβαίνει στην Ελλάδα, αλλά και σε πολλές χώρες του κόσμου.\nΓια τη βομβιστική επίθεση, που προκάλεσε το θάνατο του αστυνομικού, κατηγορήθηκαν οι αναρχοσυνδικαλιστές Άουγκουστ Σπις, Γκέοργκ Έγκελ, Άντολφ Φίσερ, Λούις Λινγκ, Μίκαελ Σβαμπ, Σάμουελ Φίλντεν, Όσκαρ Νίμπι και Άλμπερτ Πάρσονς, που ήταν από τους οργανωτές της διαδήλωσης. Όλοι, εκτός του Πάρσονς και του Φίλντεν, ήταν Γερμανοί μετανάστες. Η δίκη των οκτώ ξεκίνησε στις 21 Ιουνίου 1886. Ο εισαγγελέας Τζούλιους Γκρίνελ ζήτησε τη θανατική ποινή και για τους οκτώ κατηγορουμένους, χωρίς να προσκομίσει κανένα στοιχείο που να τους συνδέει με τη βομβιστική επίθεση. Απλώς, είπε ότι οι κατηγορούμενοι ενθάρρυναν με τους λόγους τους τον άγνωστο βομβιστή να πραγματοποιήσει την αποτρόπαια πράξη του, γι' αυτό κρίνονται ένοχοι συνωμοσίας.\nΑπό την πλευρά της, η υπεράσπιση έκανε λόγο για προβοκάτσια και συνέδεσε τη βομβιστική επίθεση με το διαβόητο πρακτορείο ντετέκτιβ "Πίνκερτον", που συχνά χρησιμοποιούσαν οι εργοδότες ως απεργοσπαστικό μηχανισμό. Οι ένορκοι εξέδωσαν την ετυμηγορία τους στις 20 Αυγούστου 1886 και έκριναν ενόχους και τους οκτώ κατηγορούμενους. Οι Σπις, Έγκελ, Φίσερ, Λινγκ, Σβαμπ, Φίλντεν και Πάρσονς καταδικάστηκαν σε θάνατο, ενώ ο Νίμπι σε κάθειρξη 15 ετών. Μετά την εξάντληση και του τελευταίου ένδικου μέσου, ο κυβερνήτης της Πολιτείας του Ιλινόις, Ρίτσαρντ Όγκλεσμπι, μετέτρεψε σε ισόβια τις θανατικές ποινές των Σβαμπ και Φίλντεν, ενώ ο Λιγκ αυτοκτόνησε στο κελί του. Έτσι, στις 11 Νοεμβρίου 1887 οι Σπις, Πάρσονς, Φίσερ και Έγκελ οδηγήθηκαν στην αγχόνη, τραγουδώντας τη "Μασσαλιώτιδα". Η δίκη των οκτώ θεωρείται από διαπρεπείς Αμερικανούς νομικούς ως μία από τις σοβαρότερες υποθέσεις κακοδικίας στην ιστορία των ΗΠΑ.\nΣτις 26 Ιουνίου 1893 ο κυβερνήτης του Ιλινόις, Τζον Πίτερ Άλτγκελντ, παραδέχτηκε ότι και οι οκτώ καταδικασθέντες ήταν αθώοι και κατηγόρησε τις Αρχές του Σικάγου ότι άφησαν ανεξέλεγκτους τους ανθρώπους του "Πίνκερτον". Ως μια ύστατη πράξη δικαίωσης έδωσε χάρη στους φυλακισμένους Φίλντεν, Νίμπε και Σβαμπ. Αυτό ήταν και το πολιτικό του τέλος. Αργότερα, ο επικεφαλής της αστυνομίας του Σικάγου, που έδωσε την εντολή για τη διάλυση της συγκέντρωσης, καταδικάστηκε για διαφθορά. Μέχρι σήμερα παραμένει ανεξακρίβωτο ποιος ήταν ο δράστης της βομβιστικής επίθεσης.\nΣύμφωνα με την εφημερίδα "Σοσιαλιστής", που εξέδιδε ο Καλλέργης, στις 5 το απόγευμα της Κυριακής συγκεντρώθηκαν στο Στάδιο πάνω από 2.000 σοσιαλιστές και εργαζόμενοι. Η "Εφημερίς" τους υπολόγισε μόνο σε 200 και σημείωνε σε άρθρο της: «Οι πλείστοι εξ αυτών ήσαν εργάται, ευπρεπώς κατά το πλείστον ενδεδυμένοι, με ερυθράς κονκάρδας επί της κομβιοδόχης, και πολύ ήσυχοι άνθρωποι. Αυτοί είναι οι πρώτοι σοσιαλισταί εν Ελλάδι, και συνήλθον χθες εις το πρώτον αυτών εν Αθήναις συλλαλητήριον».\n«Συνελθόντες σήμερον την 2 Μαΐου, ημέραν Κυριακήν και ώραν 5 μ.μ. εν τω Αρχαίω Σταδίω, οι κάτωθι υπογεγραμμένοι μέλη του Κεντρικού Σοσιαλιστικού Συλλόγου και υπό μισθόν πάσχοντες εψηφίσαμεν:\nΤο ψήφισμα επεδόθη, τελικά, στον πρόεδρο της Βουλής την 1η Δεκεμβρίου 1893 από τον Σταύρο Καλλέργη. Ο πρωτοπόρος σοσιαλιστής ανήλθε στη συνέχεια στο δημοσιογραφικό θεωρείο και περίμενε με ανυπομονησία από τον πρόεδρο της Βουλής να το εκφωνήσει. Αυτός κωλυσιεργούσε και «ησχολείτο εις την ανάγνωσιν ετέρων αναφορών προερχομένων εκ διαφόρων προσώπων και πραγματευομένων κατά το μάλλον και ήττον περί ανέμων και υδάτων», όπως έγραψε στο "Σοσιαλιστή".\nΟ Καλλέργης διαμαρτυρήθηκε μεγαλοφώνως και με εντολή του προέδρου συνελήφθη για διατάραξη της συνεδρίασης. Οι στρατιώτες της φρουράς, αφού τον χτύπησαν με τα κοντάκια των όπλων τους, τον μετέφεραν στο αστυνομικό τμήμα, όπου παρέμεινε επί διήμερο. Στις 9 Δεκεμβρίου 1983 δικάστηκε και καταδικάστηκε σε φυλάκιση 10 ημερών, τις οποίες εξέτισε στις φυλακές του Παλαιού Στρατώνα. Με τον περιπετειώδη αυτό τρόπο έληξε και τυπικά ο πρώτος εορτασμός της Εργατικής Πρωτομαγιάς στην Ελλάδα.


Σάκοτα στο enwsi.gr: «Έχουμε πολλά περιθώρια βελτίωσης» (VIDEO) – Enwsi.gr\nΣάκοτα στο enwsi.gr: «Έχουμε πολλά περιθώρια βελτίωσης» (VIDEO)\nenwsi.gr 19/09/2016 17:30\tΣχολίασε\nΟ αρχηγός της Βασίλισσας μιλά για τους νέους στόχους που έχουν τεθεί επί τάπητος\nΗ ΑΕΚ ξεκινάει από νέα βάση τη φετινή προσπάθειά της, έχοντας αρκετά νέα πρόσωπα και την φιλοσοφία του Γιούρι Ζντοβτς, ο οποίος δίνει μεγάλη έμφαση στο αμυντικό κομμάτι.\nΤα πρόσωπα που έμειναν το φετινό καλοκαίρι στην ομάδα, από την περσινή σεζόν, δεν ήταν πολλά. Ήταν, όμως, τα πιο… σημαντικά της προσπάθειας τη σεζόν 2015-16, όταν η Βασίλισσα έφτασε στην τρίτη θέση. Ο Ντούσαν Σάκοτα είναι ένα από αυτά τα πρόσωπα, με τον αρχηγό της ομάδας να βρίσκεται για τρίτη σεζόν στα κιτρινόμαυρα.\nΟ έμπειρος φόργουορντ μίλησε στο enwsi.gr για τη νέα προσπάθεια που γίνεται, εξήγησε πως υπάρχουν ακόμα πολλά περιθώρια βελτίωσης, ενώ στάθηκε στην παρουσία του Ρόκο Λένι Ούκιτς, για τον οποίο είχε μόνο καλά λόγια να πει.\nΗ πρώτη κουβέντα ήταν για τη φανέλα της Βασίλισσας, για την οποία τόνισε πως «η φανέλα είναι όμορφη. Μας κάνει να φαινόμαστε πιο ψηλοί», είπε χαριτολογώντας, για να προσθέσει πως «είναι διπλή περηφάνια για μένα που για δεύτερη συνεχόμενη χρονιά είμαι αρχηγός αυτής της ομάδας, όπως είναι και διπλή υποχρέωση. Η δική μου η δουλειά έχει να κάνει με τα αποδυτήρια, ώστε να κρατήσουμε όσο το δυνατόν καλύτερη χημεία, επειδή αυτό είναι ένα πολύ σημαντικό συστατικό, ώστε να κρατηθούμε όλοι μαζί, γιατί μας περιμένει μια δύσκολη και ανταγωνιστική σεζόν».\nΣχετικά με το αν θα φέρει γούρι η νέα φανέλα ευχήθηκε «Μακάρι!», ενώ στη συνέχεια στάθηκε στο… ξεχωριστό του πράγματος. «Το σημαντικό είναι πως η ΑΕΚ δείχνει αυθεντικότητα στη φανέλα. Είμαστε οι πρώτοι που φέραμε την κοντομάνικη φανέλα στην Ευρώπη και έπειτα ακολούθησε ο Παναθηναϊκός και άλλες ομάδες. Και τώρα μ’ αυτές τις φανέλες είμαστε αυθεντικοί και σίγουρα θα νιώθουμε πιο άνετα στο γήπεδο».\nΤον ρωτήσαμε για τη φετινή προετοιμασία της ομάδας, για την οποία τόνισε «Εγώ είμαι πολύ ικανοποιημένος από την προετοιμασία που κάναμε γιατί η προετοιμασία περνάει χωρίς τραυματισμό, αν λάβουμε υπόψιν ότι δουλεύουμε πολύ σκληρά. Ήμασταν 18 μέρες πάνω στο βουνό, δώσαμε πολύ δυνατά φιλικά και δεν ξεκουραστήκαμε. Αυτό σημαίνει πως δουλέψαμε σκληρά, ήμασταν συγκεντρωμένοι και έχουμε πολλά περιθώρια βελτίωσης. Περιμένουμε τους τρεις παίκτες που λείπουν και… θα δούμε. Πρέπει να πάμε σταδιακά και βλέπουμε».\nΗ κουβέντα πήγε και στον Ρόκο Λένι Ούκιτς, ο οποίος -κατά τον έμπειρο άσο- έφερε… «πολύ εμπειρία και μεγάλη ικανότητα στη δημιουργία. Επίσης, πάρα πολύ σημαντικό είναι πως έφερε καλύτερη χημεία, γιατί πρόκειται για ένα πολύ καλό παιδί, θετικό, που βοηθάει εντός, αλλά και εκτός γηπέδου».\nΣτο φινάλε της συζήτησης φρόντισε να στείλει το μήνυμά του ενόψει της νέας σεζόν, εξηγώντας πόσο σημαντική είναι η παρουσία του κόσμου. «Όπως λέω πάντα, η ταπεινή μου άποψη είναι πως αυτά που κάνουμε, από την έλευση του κυρίου Αγγελόπουλου, αλλά και την αναγέννηση της ομάδας, είναι ανούσια, αν δεν έχουμε τον κόσμο μαζί μας. Αυτά γίνονται γι αυτούς και ξέρουν πολύ καλά πως όταν μας υποστηρίζουν στο γήπεδο γίνονται ο έκτος μας παίκτης».


MANNOL σπρέι καθαρισμού και απολύμανσης κλιματιστικών 200ml – MANGAS\nΑρχική σελίδα / Είδη Αυτοκινήτου και Ποδηλάτου / Καθαριστικά Αυτοκινήτου / MANNOL σπρέι καθαρισμού και απολύμανσης κλιματιστικών 200ml\nMANNOL σπρέι καθαρισμού και απολύμανσης κλιματιστικών 200ml\nεξαλείφει τις δυσάρεστες οσμές\nαποφύγετε την άμεση ηλιακή ακτινοβολία και τη θέρμανση πάνω από 50 ° C.\nSKU: 4036021997117 Categories: Καθαριστικά Αυτοκινήτου, Κλιματισμός, Είδη Αυτοκινήτου και Ποδηλάτου\nΤο MANNOL Air-Con Fresh είναι ένας προφυλακτικός παράγοντας εξουδετέρωσης οσμών για όλους τους τύπους συστημάτων κλιματισμού σε οχήματα, αγωγούς εξαερισμού ή αεραγωγούς οχημάτων χωρίς αφαίρεση του εσωτερικού φίλτρου. Απομακρύνει αποτελεσματικά και γρήγορα τις δυσάρεστες μυρωδιές, τα βακτήρια, το μούχλα και εμποδίζει τη διαμόρφωση τους μακροπρόθεσμα. Το MANNOL Air-Con Fresh Αφήνει ένα φρέσκο, ευχάριστο άρωμα και αποτρέπει αλλεργικές ασθένειες.\nΤο μόνο που έχετε να κάνετε είναι να βάλετε σε λειτουργία το κλιματιστικό του αυτοκηνίτου και να το αφήσετε να δουλεύει. Έπειτα ανάψτε το κλιματιστικό στη θέση ανακύκλωσης για 10 λεπτά και αφήστε το να δουλεύει. Το σπρέι αυτό σκοτώνει το 99,9 % των μικροβίων, σπόρεων μούχλας και μικροοργανισμών.\nΚάλυμμα Καθίσματος Αυτοκινήτου σε Μπλέ Χρώμα


Το ημερολόγιο της απέχθειας - Αρθρα | RED LINE\nRED LINE › Αρθρα › Το ημερολόγιο της απέχθειας\n2019-01-01 07:50:09 EEST\nΟ καινούριος χρόνος είναι προ των πυλών και όπως συνηθίζεται φτιάχνονται τα νέα ημερολόγια για να μας συνοδέψουν μια ολόκληρη χρονιά, μέρα μέρα. Στο σπίτι των γονιών μου κάθε χρόνο βρίσκεται το νέο ημερολόγιο της Μητρόπολης Αιτωλίας και Ακαρνανίας. Το άνοιξα χωρίς ιδιαίτερο ενδιαφέρον αφού δεν περίμενα να αντικρίσω τίποτα πολύ διαφορετικό. Όμως να που γελαστηκα, το ημερολόγιο έκρυβε μια μεγάλη και κάπως δυσάρεστη έκπληξη.\nΓράφει ο Γιώργος Κ.\nΗ Μητρόπολη Αιτωλίας και Ακαρνανίας επέλεξε να εκδόσει ένα ημερολόγιο για το έτος 2019 – που προφανώς απευθύνεται σε πιστούς – αφιερωμένο στον π. Βενέδικτο Πετράκη. Και αν έμενε καθαρά στη βιογραφία του το παρόν κείμενο δεν θα είχε γραφεί, σας διαβεβαιώ. Όμως από την στιγμή που εισέρχεται σε ιστορικά γεγονότα, και ειδικά αυτά που αφορούν στην πολυτάραχη εποχή του εμφυλίου, δεν μπόρεσα να μην αναρωτηθώ δυνατά και δημοσίως: Γιατί; Ποιος ο λόγος να κάνει τέτοιες αναφορές η Μητρόπολη; Γιατί να ανακινήσει -ακουσίως θέλω να πιστεύω- μίση και διχόνοιες του παρελθόντος; Ποιο το κέρδος των πιστών απ΄αυτή την ιστορική αφήγηση; Γιατί ο πιστός θα δεχθεί τα γεγονότα αυτά ως αλήθεια, αυτό οφείλει να κάνει ένας πιστός. Αλήθεια ποιο το νόημα της πίστης; Τι είναι η πίστη;\nΩς πίστη ορίζεται από την ελληνική μας γλώσσα -με μια απλή αναζήτηση στο ιντερνετ- η βεβαιότητα ενός ατόμου για την αλήθεια ενός ισχυρισμού, γεγονότος ή δυνατότητας, ανεξάρτητα αν μπορεί να δικαιολογηθεί ή όχι. Η ομαδική ή κοινή πίστη είναι οι κοινές πεποιθήσεις που μοιράζεται μια ομάδα πιστών ή ένα ευρύτερο σύνολο από πιστούς, που ακολουθούν για παράδειγμα μια θρησκεία.\nΟ π. Βενέδικτος ήταν μια αμφιλεγόμενη προσωπικότητα. Υπάρχουν μαρτυρίες που απομυθοποιούν το θεάρεστο έργο του και τον αναφέρουν ως κύρηκα του μίσους απέναντι στους κομμουνιστές. Όμως δεν θα σταθούμε σε αυτά. Ας θεωρήσουμε ότι όλα αυτά είναι ψευδή και ας μείνουμε σε αυτό καθ’ αυτό το ημερολόγιο.\nΕπέλεξα τρία σημεία -αν και θα μπορούσα παραπάνω- τα οποία θεωρώ και τα πιο σοβαρά.\n· 1ο σημείο\n: «10 Σεπτεμβρίου 1944. Οι Γερμανοί φέυγουν. Οι κομμουνιστοσυμμορίται παίρνουν θάρρος και ετοιμάζονται να καταλάβουν το Αγρίνιον και να το πνίξουν στο αίμα… Το τάγμα Ασφαλείας είναι ανίσχυρο να αμυνθή. Φόβος και τρόμος…»\nΘα προσπεράσω τη χρήση του ενεστώτα που κάνει το κείμενο ζωντανό σχεδόν ηρωικό και θα μείνω μόνο στην καταφανή προσπάθεια απενεχοποίσης των ταγμάτων ασφαλείας. Είναι γνωστό σε όλους ότι τα εν λόγω τάγματα (οι λεγόμενοι τσολιάδες) ως συνεργάτες των κατακτητών, κατέδιδαν Έλληνες πατριώτες και ευθύνονται για τον θάνατο πολλών εξ αυτών. Δεν θα πάμε μακρυά αφού εδώ στο Αγρίνιο τα τάγματα ασφαλείας ευθύνονται για την εκτέλεση των 117 (και των τριών κρεμασμένων της πλατείας) στην Αγία Τριάδα, αλλά και για την δολοφονία της Μαρίας Δημάδη, την 31/8/1944, δέκα μέρες πριν «υπερασπιστούν» την πόλη από τους κομμουνιστοσυμμορίτες. Ας θυμηθούμε όμως πως περιέγραψε το «ευλογημένο» έργο των ταγμάτων ασφαλείας αυτόπτης μάρτυρας που ήταν παρών στην εκτελεση των 120 στο Αγρίνιο\n«Στο μισοσκόταδο άκουσα τον θόρυβο ενός αυτοκινήτου που σταμάτησε στην Πλατεία. Άκουσα ακόμα μερικές γερμανικές ομιλίες, που ύστερα απομακρύνθηκαν και φωνές τσολιάδων. Στο βάθος της πλατείας είδα να κινούνται μερικοί τσολιάδες γύρω από τις δύο κολώνες. Δεν κατάλαβα περί τίνος επρόκειτο. Πνιχτές άναρθρες φωνές που ακούστηκαν κατόπιν δεν μου άφησαν καμμιά αμφιβολία γι’ αυτό που γινόταν: Κρεμούσαν το Σούλο και τον Αναστασιάδη.Τον απαγχονισμό του μακαρίτη Σαλάκου τον παρακολούθησα από σιμά. Επί κεφαλής του αποσπάσματος ήταν ο περίφημος δήμιος επιλοχίας και έπειτα ανθυπολοχαγός του Τάγματος Ασφαλείας Γεωργόπουλος. Όταν ετοίμαζαν τη θηλειά ο Σαλάκος φώναζε:\nΟι άλλοι τσολιάδες έστρεψαν τα νώτα τους προς την κολόνα για να μη βλέπουν. Απόστρεψα με φρίκη το πρόσωπο και δεν μπόρεσα να συγκρατήσω το παράπονο που μ’ έπνιγε.». Αυτά και πολλά άλλα έκαναν τα τάγματα ασφαλείας που τόσο εύκολα ξεπλένει το ημερολόγιο.\nΠηγή : Εφημερίδα «Φωνή του Λαού» ημερομηνία 14 /04/45\n· 2ο σημείο\n«(…) ο επίσκοπος και ο π. Βενέδικτος, αφού εμίλησαν πνευματικά πρόετρεψαν τους Ιερείς και τα στελέχη της Χρ. Ενώσεως Αγρινίου εις εκστρατείαν Ιεραποστολικήν. Να γυρίσουν τα χωριά και να ενημερώσουν τον δηλητηριασθέντα λαόν από τις θεωρίες του Κομμουνισμού».\nΕδώ πρόκειται καθαρά για πολιτικη τοποθέτηση, αφού θεωρείται ότι ο κομμουνισμός και η ιδεολογία του είναι δηλητήριο για το ποίμνιο. Άραγε τι να έχουν να πουν όμως για αυτό ο παπα – Ανυπόμονος, ή ο Παπά – Βαλής*, άνθρωποι της εκκλησίας οι οποίοι είτε συνεργάστηκαν, είτε ήταν μέλη του ΕΑΜ; Τι να έχει να πει επίσης ο Μητροπολίτης Μηθύμνης Διονύσιος ο οποίος διατέλεσε πρόεδρος του ΕΑΜ Λέσβου; Πως εξηγείται απλοί ρασοφόροι και κύρηκες της εκκλησίας να τάσσονται υπέρ της αντίστασης και του ΕΑΜ και εναντίον των τσολιάδων;\n· 3ο σημείο\n« …Η κεντρική επιτροπή του ΚΚΕ δίδει εντολήν εις τον Γεροδήμον, που ήταν αρχηγός μιας ομάδας ανταρτών, να δολοφονήσει τον π. Βενέδικτον, όταν θα κατέβαινε από κατούνα προς Αγρίνιον. Εκείνος υπακούων, έστησε ενέδρα έστησε ενέδρα και περίμενε τον Ιεροκύρηκα. Ο Θεός όμως, φρόντισε και η Εθνοφυλακή Αγρινίου επληροφορήθη το γεγονός! Την σιγμή που έφθασαν οι Κομμουνισταί αντάρτες στον τόπο της ενέδρας, η Εθνοφυλακή τους περικύκλωσε και σκοτώθηκαν όλοι. Στις τσέπες του αρχιαντάρτη Γεροδήμου βρέθηκε η εντολή της Κ.Ε. του ΚΚΕ. Εγραφε : ο π. Βενέδικτος με την συνοδεία του θα έρθει εκεί. Να τον περιποιηθείς. Κ.Ε.»\nΣτην παράγραφο αυτή του ημερολογίου συμβαίνει και το μεγάλο παράδοξο. Ο παλιός εκδικητικός Θεός της Παλαιάς Διαθήκης, μετά από 2000 χρόνια απουσίας, εμφανίζεται στην Κατούνα του 1945 και οπλίζει τα χέρια της Εθνοφυλακής για να θανατώσει τους εχθρούς του.\nΗ ιστορική ανακρίβεια του εν λόγω «συμβάντος» είναι ότι όποια διαταγή ή ακόμα και όποια γραπτή επικοινωνία γινόταν είτε μεταξύ των ανταρτών, είτε μεταξύ των κομματικών μελών του ΚΚΕ, γινόταν με γραπτά σημειώματα μεν, αλλά στην συνέχεια τα σημειώματα αυτά οι παραλήπτες τα κατάπιναν για να μην πέσουν σε λάθος χέρια. Άρα είναι αδύνατο ο Γεροδήμος να είχε στην τσέπη του το σημείωμα με την εντολή της Κ.Ε.\nΌμως ποιος είναι ο καπετάν Γεροδήμος – και κυρίως πώς και πού πέθανε; – που τόσο εύκολα σπιλώνεται η μνήμη του από τον συντάκτη του ημερολογίου;\nΟ Βασίλης Τσέλιος, που έμεινε γνωστός ως Γεροδήμος, Κατάγονταν από την γενιά του Δήμου Τσέλιου, γνωστού οπλαρχηγού του 1821. Γιατρός, έφεδρος αξιωματικός, πήρε μέρος στον ελληνοϊταλικό πόλεμο και διακρίθηκε για τις υπηρεσίες του. Με τη σκιά της κατοχής να απλώνεται σε ολόκληρη την Ελλάδα, ο Γεροδήμος εντάσσεται στις πρώτες ανταρτομάδες του Άρη Βελουχιώτη. Με τη σύσταση του ΕΛΑΣ, ο Γεροδήμος μετατίθεται στη θέση του αρχηγού του Αρχηγείου ΕΛΑΣ Στερεάς Ελλάδας, ήδη από την πρώτη φάση που αυτό συγκροτέιται και αναπτύσσεται. Στη συνδιάσκεψη των Κορυσχάδων, ο Γεροδήμος εκλέγεται εθνοσύμβουλος από το ΕΘνικό Συμβούλιο της ΠΕΕΑ. Μετά την Βάρκιζα ο Γεροδήμος διατηρεί το προσωπικό του πιστόλι αλλά και τη στολή του. Δεν φοβάται κανέναν και το δηλώνει. Με την έναρξη της λευκής τρομοκρατίας και τα πογκρόμ βίας σε όλη την Στερεά, ο Γεροδήμος οργανώνει μια ομάδα ανταρτών και ξαναβγαίνει στο κλαρί στην περιοχή του Ξηρομέρου. Δίνει μικρές μάχες με τη χωροφυλακή στην οποία στήνει και ενέδρες. Ο χώρος όμως και ο χρόνος δεν είναι κατάλληλος. Η περιοχή άνυδρη και χωρίς ψηλά βουνά, δεν είναι κατάλληλη για ανταρτοπόλεμο μικρής κλίμακας, ενώ αποφάσεις για οργάνωση του αγώνα δεν έχουν ακόμα παρθεί (1945). Η ομάδα Γεροδήμου μαζεύεται στο χωριό Βούστρι του Ξηρομέρου. Προσπαθούν να αμυνθούν παρά τις τεράστιες δυσκολίες. Σύντομα μια γιγάντια δύναμη χωροφυλάκων θα συγκεντρωθεί από όλο το Ξηρόμερο για να τους χτυπήσει. Εκεί θα πέσει και ο Γεροδήμος μαζί με τοσους άλλους. Το κεφάλι του Γεροδήμου αποκόπηκε από το κορμί του και περιφέρθηκε μαζί με αυτά των άλλων αγωνιστών στα χωριά του Βάλτου και του Ξηρομέρου. Οι βοσκοί και οι ξωμάχοι, άνθρωποι απλοί, μάζεψαν τα σκόρπια οστά των πεσόντων ανταρτών και τα έθαψαν σε ομαδικό τάφο στην περιοχή, που ακόμα πολλοί την ονομάζουν «στου Τσέλιου».\nΠηγές : α) ΑΒ Θεοχάρης, Στη Στερεά Ελλάδα με το Δημοκρατικό Στρατό 1945-1949, εκδ. Σύγχρονη εποχή , Αθήνα 2006, σελ. 72-74-79\nβ) ΝΓ Ζιάγκος, Νέες σελίδες από τον εμφύλιο πόλεμο 1945 -1949, Α΄έκδ. Σοκόλη, Αθήνα 1986 σελ. 47 – 114 – 116\nΌπως φαίνεται από πουθενά δεν πηγάζει το γεγονός της εντολής για τη δολοφονία του π. Βενεδίκτου. Ωστόσο μόνο λύπη και θυμό προκαλεί το γεγονός όπου σπιλώνεται η μνήμη ενός ήρωα του ελληνοϊταλικού πολέμου, που βρήκε τόσο άδοξο τέλος, αφού οι «πατριώτες» τον αποκεφάλισαν και μετέφεραν την κεφαλή του στα διάφορα χωριά. Άραγε τι το χριστιανικό υπάρχει εδώ;\nΘα μπορούσαν να γραφτούν άλλα τόσα, αφού το ημερολόγιο είναι γεμάτο ιστορικές ανακρίβειες. Όποιος θέλει μπορεί πλέον να βρει τις πληροφορίες και χωρίς πάθος να αναγνώσει την Ιστορία. Σε οποιαδήποτε πλευρά και αν τάσσεται. Ένα είναι το μόνο σίγουρο. Το να ανακινείται από την εκκλησία ένα τέτοιο κείμενο είναι αν μη τι άλλο θλιβερό. Η ρητορική που χρησιμοποιείται στο εν λόγω ημερολογίο είναι καθαρά εμφυλιακή και οι εκφράσεις που χρησιμοποιούνται είναι καθαρά προπαγανδιστικές.\nΤα ερωτήματα είναι πολλά και δύσκολα βρίσκουν απάντηση. Γιατί η Μητρόπολη κυκλοφορεί ένα κείμενο που κρύβει τόσο μίσος την ίδια ώρα που ο Χριστός δίδαξε την αγάπη; Την αγάπη στο συνάνθρωπο, ακόμα και στον εχθρό; Ποια η ανάγκη να γυρίσουμε πίσω στα εμφύλια πάθη; Ποιον «κίνδυνο» διαβλέπει η Μητρόπολη και εμμένει στην αντικομμουνιστική ρητορική; Ποιο το όφελος στον νέο που θα διαβάσει το συγκέκριμένο ημερολόγιο; Τι κέρδη θα αποκομίσει; Σε μια εποχή που η πόλωση στην χώρα έχει φτάσει στα άκρα τι καλό προσφέρει ένα τέτοιο κείμενο; Την ώρα που ο κίνδυνος του ναζισμού και του φασισμού όχι μόνο υπάρχει, άλλα έχει μπει και στην Βουλή τι κάνει η Μητρόπολη; Δυναμώνει – εν αγνοία της, θέλω να πιστεύω – τον συγκεκριμένο κίνδυνο.\nΕύχομαι η νεα χρονιά να μας βρει μακρυά απο τα εμφύλια πάθη και μίση. Ας αναγνώσουμε πλέον την Ιστορία με ψυχραιμία, χωρίς να φοράμε τις πολιτικές μας παρωπίδες. Σε όποια πλευρά και να ανήκουμε.\n* Όπως, δυστυχώς, συμβαίνει συνήθως στον τόπο μας, η ανταμοιβή για τη δράση του Παπά – Βαλή ήταν η… αναμενόμενη αγνωμοσύνη. Μέσα στο ζοφερό κλίμα των διώξεων και του εμφύλιου σπαραγμού που ακολούθησε, ο παπα-Βαλής απαλλάχθηκε των καθηκόντων του από τον επίσκοπό του, γιατί «η διαγωγή του σκανδάλιζε το ποίμνιον»… Μερικά χρόνια αργότερα, τιμωρήθηκε με ένα χρόνο φυλάκιση, επειδή κατέθεσε ως μάρτυρας υπεράσπισης του αριστερού λογοτέχνη Θέμου Κορνάρου. Πληροφορίες τον φέρνουν να ζει έως το τέλος της ζωής του με μια μικρή σύνταξη κάπου στο Αιγάλεω…\nΑπέναντι στη ΝΔ – αλλά πώς; Του Δημοσθένη Παπαδάτου – Αναγνωστόπουλου


ΠΑΤΗΣΤΕ ΕΔΩ ΓΙΑ ΝΑ ΔΕΙΤΕ LIVE ΤΗΝ ΕΚΠΟΜΠΗ ΜΕ OΛΕΣ ΤΙΣ ΕΞΕΛΙΞΕΙΣ ΣΤΗΝ ΤΗΛΕΟΡΑΣΗ ΤΗΣ ΖΟΥΓΚΛΑΣ\nΠΑΤΗΣΤΕ ΕΔΩ ΓΙΑ ΝΑ ΠΑΡΑΚΟΛΟΥΘΕΙΤΕ ΤΗ ΣΥΝΕΧΗ ΡΟΗ ΑΠΟΤΕΛΕΣΜΑΤΩΝ ΑΠΟ ΤΗΝ SINGULAR LOGIC\nΣε εκλογική βραδιά θρίλερ εκτυλίσσεται η αποψινή, με τον ΣΥΡΙΖΑ να είναι το πρώτο κόμμα και δικαίως να πανηγυρίζει την ιστορική νίκη της Αριστεράς, ωστόσο η μέχρι στιγμής διαφαινόμενη έλλειψη αυτοδυναμίας προβληματίζει την Κουμουνδούρου.\nΣε εκλογική βραδιά θρίλερ εκτυλίσσεται η σημερινή, με τον ΣΥΡΙΖΑ να είναι το πρώτο κόμμα και δικαίως να πανηγυρίζει την ιστορική νίκη της Αριστεράς, ωστόσο η μέχρι στιγμής διαφαινόμενη έλλειψη αυτοδυναμίας προβληματίζει την Κουμουνδούρου\nΣύμφωνα με τις πρώτες εκτιμήσεις του Υπουργείου Εσωτερικών, ο ΣΥΡΙΖΑ συγκεντρώνει το 36,5%, η ΝΔ το 27,7%, και ακολουθεί η Χρυσή Αυγή με 6,3%. ΠΟΤΑΜΙ, ΠΑΣΟΚ, ΚΚΕ και Ανεξάρτητοι Έλληνες μπαίνουν στη Βουλή, ενώ εκτός μένει το Κίνημα του Γιώργου Παπανδρέου.\nΕιδικότερα, σε σύνολο 2.871 τμημάτων της ελληνικής επικράτειας, η πρόβλεψη δείχνει ότι 7 κόμματα θα μπουν στη Βουλή, με το ΚΙΔΗΣΟ να παίρνει 2,2%. Όπως εξήγησε ο εκπρόσωπος του Υπουργείου Εσωτερικών, τα περιθώρια του στατιστικού λάθους δείχνουν πως η νύχτα θα είναι μακρά, καθώς η εξασφάλιση της αυτοδυναμίας θα κριθεί από λίγες ψήφους.\nΗ εκτίμηση του Υπουργείου Εσωτερικών:\nΕθνικές εκλογές 2015: Επίσημα αποτελέσματα στο 90,7% της Επικράτειας:\nΣτους εκτός Βουλής συμπεριλαμβάνονται: η Τελεία του Απόστολου Γκλέτσου, που σύμφωνα με την εκτίμηση εκλογικού αποτελέσματος του υπ. Εσωτερικών λαμβάνει 1,8%, ενώ ακολουθεί η Ένωση Κεντρώων του Βασίλη Λεβέντη με επίσης 1,8%, το ΛΑΟΣ με 1% και η ΑΝΤΑΡΣΥΑ με 0,6%. Ο συνασπισμός Πράσινοι - ΔΗΜΑΡ παίρνει 0,48%.\nΜια ματιά σε προηγούμενη ηχηρή εμφάνιση της Αριστεράς στην Ελλάδα: Ήταν πριν 57 χρόνια, όταν στις εκλογές του 1958 η Ενιαία Δημοκρατική Αριστερά (ΕΔΑ), είχε πάρει το 24,4% των ψήφων καταλαμβάνοντας 78 βουλευτικές έδρες είχε αναδειχτεί αξιωματική αντιπολίτευση. Να θυμίσουμε ότι σε περίπτωση επικράτησης του ΣΥΡΙΖΑ κάποια παλαιά και νέα πολιτικά στελέχη είχαν δηλώσει ότι θα... «αυτοκτονήσουν» (σ.σ. Πάγκαλος), θα μεταναστεύσουν (σ.σ. Άδωνις Γεωργιάδης), ενώ όπως φαίνεται ο Ευάγγελος Βενιζέλος δεν αισθάνεται καθόλου καλά από την εξέλιξη της εκλογικής αναμέτρησης και τα βάζει με τον Γιώργο Παπανδρέου...\nΟ εκλογικός χάρτης: Πατήστε εδώ για τα αναλυτικά αποτελέσματα\nΤα αποτελέσματα του τελικού exit poll:\nΚορυφαία στελέχη της παράταξης του ΣΥΡΙΖΑ εξέφρασαν την ικανοποίησή τους και επικεντρώνουν την προσοχή τους στην επίτευξη αυτοδυναμίας. Την ίδια στιγμή, κραδασμούς φαίνεται πως προκαλεί η ξεκάθαρη ήττα της Νέας Δημοκρατίας, με ορισμένα στελέχη να εκφράζουν τη δυσφορία τους για τους χειρισμούς που έγιναν κατά τη διάρκεια της προεκλογικής περιόδου, και μάλιστα κάποιους να θέτουν θέμα ηγεσίας. Πολιτικοί αναλυτές δεν αποκλείουν το ενδεχόμενο να υπάρξει σύγκληση συνεδρίου το επόμενο χρονικό διάστημα. Ο Ευάγγελος Αντώναρος έκανε λόγο για ανάγκη επιστροφής στις καραμανλικές ρίζες, ενώ ο Γιώργος Βουλγαράκης είπε πως η Νέα Δημοκρατία επιστρέφει στη Ρηγίλλης.\nΕπίσης στο ΠΑΣΟΚ εκφράζεται έντονη δυσφορία για τη «χαμηλή πτήση» του, στελέχη μάλιστα φωτογραφίζουν ως υπαίτιο τον Γιώργο Παπανδρέου, καθώς η κίνησή του να κατέλθει στις εκλογές με άλλη παράταξη (ΚΙΔΗΣΟ) οδήγησε σε διασπορά δυνάμεων. Στο στρατόπεδο των ΑΝΕΛ επικρατεί αισιοδοξία και ικανοποίηση για τα μέχρι στιγμής αποτελέσματα.\nΘρίαμβος για τη διαδικτυακή της «Ζούγκλας»\nΗ μεγάλη διαφορά μεταξύ του ΣΥΡΙΖΑ και της Νέας Δημοκρατίας αποτελεί την απόλυτη επιβεβαίωση των διαδικτυακών ψηφοφοριών της «Ζούγκλας», την ίδια στιγμή που καμία εταιρεία δημοσκοπήσεων δεν κατόρθωσε να προσεγγίσει τη διαφορά μεταξύ των δύο πρώτων κομμάτων.\nΠατήστε εδώ για να διαβάσετε αναλυτικά τα αποτελέσματα των exit polls...\nΤα πρώτα σχόλια των διεθνών ΜΜΕ\nΚέρδισαν οι αντίπαλοι της λιτότητας: αυτό είναι το κεντρικό μήνυμα των εκτενών δημοσιευμάτων του ευρωπαϊκού και αμερικανικού τύπου. Διεθνή πρακτορεία ειδήσεων, ευρωπαϊκές εφημερίδες και τηλεοπτικά δίκτυα καλύπτουν τις πολιτικές εξελίξεις με συνεχείς ενημερώσεις, εκτιμώντας πως... τώρα αρχίζουν τα δύσκολα για το κόμμα του Αλέξη Τσίπρα. Ενδεικτικός είναι ο τίτλος της γερμανικής «Bild»: «Ευρω-τρόμος, θρίαμβος του ΣΥΡΙΖΑ», η οποία υπογραμμίζει πως «η μετατόπιση προς τα αριστερά θα μπορούσε να σημάνει μια ριζική πολιτική αλλαγή πορείας στην Ευρώπη... μια κρίση μεγάλου μεγέθους με δραματική επίδραση σε ολόκληρη τη ζώνη του ευρώ».\nΠατήστε εδώ για να δείτε τι μετέδωσαν τα διεθνή ΜΜΕ...\nΤηλεφωνική επικοινωνία με τον πρόεδρο του ΣΥΡΙΖΑ Αλέξη Τσίπρα είχε ο διεθνούς φήμης σκηνοθέτης Κώστας Γαβράς.\nΟ κ. Γαβράς εξέφρασε τα θερμά του συγχαρητήρια στον κ. Τσίπρα για τη νίκη του στις εκλογές.\nΣτα ίδια χαμηλά ποσοστά με τις εκλογές του Ιουνίου 2012 κυμάνθηκε η συμμετοχή στις βουλευτικές εκλογές 2015.\nΜε τα μέχρι στιγμής στοιχεία, η συμμετοχή φτάνει στο 62,81%, έναντι του 62,45% των προηγούμενων βουλευτικών εκλογών.\nΣημειώνεται ότι η συμμετοχή στις βουλευτικές εκλογές του 2009 είχε φτάσει στο 70%, το 2007 στο 74% και το 2004 στο 76%.\nΣήμερα Δευτέρα αναμένεται να γίνει η συνάντηση του Αλέξη Τσίπρα με τον Πάνο Καμμένο προς αναζήτηση κυβέρνησης συνεργασίας.\nΌπως έγινε γνωστό, οι κ.κ. Τσίπρας και Καμμένος είχαν και δεύτερη τηλεφωνική επικοινωνία τα ξημερώματα της Δευτέρας οπότε και κανονίστηκε το κρίσιμο ραντεβού. Η ώρα της συνάντησης δεν έχει γίνει ακόμη γνωστή.\nΜε ένα ενδιαφέρον γράφημα, το Γαλλικό Πρακτορείο Ειδήσεων σκιαγραφεί το προφίλ του «Έλληνα Τσε Γκεβάρα», όπως αποκαλεί τον Αλέξη Τσίπρα.\nΣτο γράφημα αναφέρεται πότε είναι γεννημένος, η συμμετοχή του στη νεολαία του ΚΚΕ, η αποφοίτησή του από το τμήμα Πολιτικών Μηχανικών, η ανάδειξή του σε πρόεδρο του ΣΥΝΑΣΠΙΣΜΟΥ, η συμμετοχή του στο Ελληνικό Κοινοβούλιο, η τοποθέτησή του ως αρχηγού στον ΣΥΡΙΖΑ και η νίκη του κόμματός του στις ευρωεκλογές και στις εθνικές εκλογές.\nTα ποσοστά των κομμάτων όπως διαμορφώνονται σε ενσωμάτωση 80%:\nΣυγχαρητήριο τηλεφώνημα από τον Πρόεδρο της Δημοκρατίας Κάρολο Παπούλια, δέχθηκε ο Πρόεδρος του ΣΥΡΙΖΑ Αλέξης Τσίπρας.\nΕκτενές ρεπορτάζ για το αποτέλεσμα των ελληνικών εθνικών εκλογών φιλοξενούν στις σελίδες τους οι Financial Times.\nΗ βρετανική εφημερίδα αναφέρεται στις ομοιότητες αλλά και στις διαφορές που έχει η νίκη ΣΥΡΙΖΑ με αυτή του ΠΑΣΟΚ το 1981.\nΟι FT εκτιμούν ότι ο Ανδρέας Παπανδρέου είχε πολύ μεγαλύτερη άνεση να δράσει ανεξάρτητα συγκριτικά με τον Αλέξη Τσίπρα σήμερα.\nΣύμφωνα με το δημοσίευμα, αυτό που μένει να απαντηθεί είναι εάν ο κ. Τσίπρας θα αποδειχθεί να είναι μετριοπαθής, πρόθυμος να έρθει σε συμφωνία με τους δανειστές της Ελλάδας.\nΤον προβληματισμό του για την επικράτηση του ΣΥΡΙΖΑ στην Ελλάδα εξέφρασε μέσω του προσωπικού του λογαριασμού στο Twitter ο πρωθυπουργός της Βρετανίας, David Cameron.\n«Τα αποτελέσματα των ελληνικών εκλογών αυξάνουν την οικονομική αβεβαιότητα στην Ευρώπη. Αυτός είναι ο λόγος που η Βρετανία πρέπει να μείνει προσηλωμένη στο σχέδιό μας, παρέχοντας ασφάλεια στην πατρίδα», ανέφερε ο κ. Cameron.\nΜε βάση τα μέχρι στιγμής εκλογικά αποτελέσματα μπορούν να εξαχθούν ασφαλή συμπεράσματα για το ποιοι βουλευτές εκλέγονται από τα ψηφοδέλτια Επικρατείας.\nΕιδικότερα, από τον ΣΥΡΙΖΑ εκλέγονται οι Κωνσταντίνος Τσουκαλάς, Ουρανία Αντωνοπούλου, Παναγιώτης Σκουρλέτης, Αγλαΐα Κυρίτση και Νικόλαος Τόσκας.\nTα ποσοστά των κομμάτων όπως διαμορφώνονται σε ενσωμάτωση 72,22%:\nΤην αγωνία του για την επόμενη ημέρα εξέφρασε μέσω Twitter ο υποψήφιος βουλευτής Χίου της Νέας Δημοκρατίας, Νότης Μηταράκης.\nΟ πρώην υφυπουργός Ανάπτυξης & Ανταγωνιστικότητας διερωτάται πώς η παράταξή του θα προστατεύσει τη χώρα μπροστά σε μία κυβέρνηση που δεν έχει κάνει σαφές πώς θα αντιμετωπίσει τα προβλήματα του τόπου.\nΣτα κεντρικά γραφεία του ΣΥΡΙΖΑ επέστρεψε ο πρόεδρος του κόμματος Αλέξης Τσίπρας και όλα τα βλέμματα στρέφονται τώρα στην επόμενη ημέρα.\nΣύμφωνα με πληροφορίες ο κ. Τσίπρας είχε τηλεφωνική επαφή με τον Πάνο Καμμένο με τον οποίο συμφώνησαν να μιλήσουν εντός των επόμενων 48 ωρών. Το ίδιο συνέβη και ανάμεσα στον πρόεδρο του ΣΥΡΙΖΑ και τον αρχηγό του Ποταμιού, Σταύρο Θεοδωράκη.\n«Ο Αλέξης Τσίπρας είναι ο άνθρωπος της τρέχουσας επικαιρότητας («man of the moment»), το παιδί θαύμα της Νέας Αριστεράς στην Ελλάδα, ενώ στα 40 του χρόνια ο αρχηγός του ΣΥΡΙΖΑ θεωρείται μικρός για πολιτικός ηγέτης» γράφει το CNN.\nΜε την ενσωμάτωση στο 52% ο ΣΥΡΙΖΑ λαμβάνει τα μεγαλύτερα ποσοστά στις εξής περιοχές: Ροδόπη (51,6%), Ηράκλειο (47,1%), Κέρκυρα (45,2%), Άρτα (44,6%) και Ξάνθη (44%).\nΌσον αφορά στην Αττική ο ΣΥΡΙΖΑ λαμβάνει τα εξής ποσοστά: Β' Αθηνών 37,8%, Α' Αθηνών 33,5%, Β' Πειραιώς 42% και Αττική 37,6%.\nH ΝΔ λαμβάνει μεγαλύτερο ποσοστό στην Καστοριά (38,5%), στη Χίο (38,3%), στη Θεσπρωτία (38,3%), στη Μεσσηνία (37,7%) και στις Σέρρες (37,7%).\nΜέσω γραπτού μηνύματος προς τον Αλέξη Τσίπρα, ο πρόεδρος της Τράπεζας της Ελλάδας συνεχάρη τον πρόεδρο του ΣΥΡΙΖΑ για τη νίκη του στις εθνικές εκλογές.\nΑπό τη μεριά του ο πρόεδρος του Ευρωπαϊκού Κοινοβουλίου έδωσε τα θερμά συγχαρητήριά του στον Αλέξη Τσίπρα, με τον οποίο επικοινώνησε τηλεφωνικά. Ο κ. Σουλτς δήλωσε έτοιμος να συνεργαστεί μαζί του.\n«Θα ξαναχτίσουμε την πατρίδα σε νέες βάσεις Δικαιοσύνης» τόνισε ο Αλέξης Τσίπρας, διαμηνύοντας ότι η νέα κυβέρνηση είναι έτοιμη να διαπραγματευτεί και να διαψεύσει τις κασσάνδρες που μιλούν για καταστροφή της χώρας. Η διαπραγμάτευση αυτή δεν σημαίνει «αμοιβαία καταστροφική ρήξη ούτε και συνέχιση της υποταγής».\n«Μπροστά μας έχουμε μια μεγάλη ευκαιρία για μια νέα αρχή σε Ελλάδα και Ευρώπη, για μια νέα σχέση στηριζόμενη στον αλληλοσεβασμό και την εμπιστοσύνη» είπε.\n«Από αύριο ξεκινάμε σκληρή δουλειά. Η ετυμηγορία του ελληνικού λαού κλείνει με τρόπο αδιαμφισβήτητο τον φαύλο κύκλο της λιτότητας στην πατρίδα και ακυρώνει σήμερα τα μνημόνια της καταστροφής και καθιστά την τρόικα παρελθόν για το κοινό ευρωπαϊκό μας πλαίσιο» ανέφερε σε δηλώσεις του ο αρχηγός του ΣΥΡΙΖΑ.\nΤσίπρας: «Σήμερα ο ελληνικός λαός έγραψε ιστορία. Η ελπίδα έγραψε ιστορία» τόνισε στις πρώτες του δηλώσεις.\n«Η Ελλάδα γυρίσει σελίδα και αφήνει πίσω της τη λιτότητα της καταστροφής, τον φόβο και τον αυταρχισμό, μια πενταετία ταπείνωσης και οδύνης. Η Ελλάδα προχωράει μπροστά με ελπίδα και αξιοπρέπεια».\nΣτα προπύλαια ο Αλέξης Τσίπρας\nΓια πολύ πιο σαφή διαφορά ανάμεσα στα δύο πρώτα κόμματα από ό,τι αναμενόταν, με τον ΣΥΡΙΖΑ να πλησιάζει μάλιστα στην αυτοδυναμία, έκανε λόγο το βραδινό κεντρικό δελτίο ειδήσεων της δημόσιας αυστριακής τηλεόρασης, σημειώνοντας πως το εκλογικό αποτέλεσμα προξενεί πονοκέφαλο στις ηγεσίες της Ευρώπης.\nΤη δική τους απάντηση έδωσαν τα στελέχη του Κινήματος Δημοκρατών Σοσιαλιστών, έπειτα από την προσωπική επίθεση που εξαπέλυσε ο Ευάγγελος Βενιζέλος, εναντίον του Γιώργου Παπανδρέου, δείχνοντάς τον ως υπεύθυνο για την κατάληψη της τρίτης θέσης από τη Χρυσή Αυγή.\nΌπως διέρρεαν άνθρωποι περί τον πρώην πρωθυπουργό, «όσοι συνεργάστηκαν με Μπαλτάκους δεν δικαιούνται να μιλούν, για το ότι η Χρυσή Αυγή είναι πλέον τρίτο κόμμα».\n«Ο ελληνικός λαός μέσα σ' ένα κλίμα τρόμου και φοβίας επέλεξε να αναδείξει μια νέα πολιτική πραγματικότητα» δήλωσε ο Πάνος Καμμένος, υπογραμμίζοντας πως οι Ανεξάρτητοι Έλληνες θα κάνουν ότι μπορούν για να επιστρέψει το χαμόγελο στις ελληνικές οικογένειες. «Οι επόμενες ημέρες θα είναι δύσκολες. Σήμερα είναι η ώρα της ευθύνης για όλους τους Έλληνες και τις Ελληνίδες» πρόσθεσε.\nΚλίμα ικανοποίησης για το εκλογικό αποτέλεσμα επικρατεί στα γραφεία των Ανεξάρτητων Ελλήνων. Ο πρόεδρος του κόμματος, Πάνος Καμμένος, έφτασε στα γραφεία, επευφημούμενος από εκατοντάδες οπαδούς των Ανεξάρτητων Ελλήνων. Σε λίγο θα μεταβεί στο Ζάππειο όπου θα κάνει δήλωση.\nΣτο Ζάππειο θα μεταβεί ο πρόεδρος των Ανεξάρτητων Ελλήνων Πάνος Καμμένος\nΔηλώσεις για το εκλογικό αποτέλεσμα και τη διαφαινόμενη ήττα από τον ΣΥΡΙΖΑ κάνει ο πρόεδρος της Νέας Δημοκρατίας.\nΟ Αντώνης Σαμαράς ευχαρίστησε αρχικά όσους στήριξαν τη Νέα Δημοκρατία, για τους οποίους δήλωσε υπερήφανος.\n«Ο ελληνικός λαός μίλησε και όλοι σεβόμαστε την απόφασή του. Έχω τη συνείδησή μου ήσυχη.\nΜου ζητήθηκε να κρατήσω αναμμένα κάρβουνα στα χέρια μου και το έκανα. Αποτρέψαμε τα χειρότερα. Βγάλαμε τη χώρα από τα ελλείμματα, την ύφεση. Βάλαμε τα θεμέλια για την ανάπτυξη και την οριστική έξοδο από την κρίση» ανέφερε μεταξύ άλλων στις δηλώσεις του.\n«Εύχομαι η επόμενη κυβέρνηση αυτά τα κεκτημένα να τα διατηρήσει. Έχω ήσυχη τη συνείδησή μου, γιατί είπα την αλήθεια στον ελληνικό λαό. Μέχρι τέλους» πρόσθεσε.\nΤΩΡΑ: Ο Σαμαράς στο Ζάπειο...\nΟ πρόεδρος του ΠΑΣΟΚ Ευ. Βενιζέλος συνεχάρη τον ΣΥΡΙΖΑ για το εκλογικό αποτέλεσμα, τονίζοντας ότι ελπίζει «ο ΣΥΡΙΖΑ να αναλογίζεται τις τεράστιες ευθύνες που επωμίζεται». Δήλωσε ακόμα ότι το κόμμα του έλαβε ένα μικρό και ανεπαρκές αποτέλεσμα το οποίο «δεν μας ικανοποιεί καθόλου».\nΣυγχαρητήρια στον Αλέξη Τσίπρα έδωσε πριν από λίγο τηλεφωνικά ο Αντώνης Σαμαράς\nΤΩΡΑ: Δηλώσεις Βενιζέλου\nΤηλεφωνική επικοινωνία με τον πρόεδρο του ΣΥΡΙΖΑ Αλέξη Τσίπρα είχε ο επικεφαλής του κόμματος Πράσινοι-Δημοκρατική Αριστερά Φώτης Κουβέλης, μετά την ανακοίνωση της εκτίμησης του εκλογικού αποτελέσματος, και τον συνεχάρη για τη νίκη του, κάνοντας λόγο για «ιστορική νίκη της Αριστεράς».\nΣύμφωνα με πληροφορίες, ο διάλογος των δύο ανδρών έγινε σε θερμό κλίμα.\nΤο κόμμα Podemos της Ισπανίας χαιρέτισε τη νίκη του ΣΥΡΙΖΑ στις εθνικές εκλογές που διεξήχθησαν στην Ελλάδα, χωρίς να περιμένει καν να ανακοινωθεί επίσημα το αποτέλεσμα. Αντιπροσωπεία του βρέθηκε στην Κουμουνδούρου.\nΤα συγχαρητήριά του στον ΣΥΡΙΖΑ έδωσε ο Νίκος Δένδιας. Όπως είπε υπάρχει σημαντική διαφορά ανάμεσα σε ΣΥΡΙΖΑ και ΝΔ παρόλα αυτά «ένας στους τρεις Έλληνες τίμησε την πρότασή μας».\nΑνέφερε ακόμη ότι είναι όφελός του να συγχαρεί τον ΣΥΡΙΖΑ, ενώ τόνισε ότι η Νέα Δημοκρατία θα υποστηρίξει όσα μέτρα λάβει ο ΣΥΡΙΖΑ «που θα είναι προς όφελος της Δημοκρατίας».\nΣτο Ζάππειο θα μεταβεί σε λίγα λεπτά ο Αντώνης Σαμαράς\nΣυγχαρητήρια προς τον Αλέξη Τσίπρα έστειλε, μέσω Twitter, ο αριστερός πρωθυπουργός του γερμανικού κρατιδίου της Θουριγγίας, Μπόντο Ράμελοφ.\n«Αγαπητέ Αλέξη, συγχαρητήρια από τη Γερμανία. Συγχαρητήρια από τη Θουριγγία», ανέφερε χαρακτηριστικά ο κ. Ράμελοφ.\nΝέα Δημοκρατία: «Δεν παραιτείται ο Σαμαράς»\nΔεν τίθεται θέμα παραίτησης του Αντώνη Σαμαρά από την προεδρία της Νέας Δημοκρατίας, σύμφωνα με κύκλους της Συγγρού, ωστόσο, ανοιχτό είναι το ενδεχόμενο να δρομολογηθούν οι διαδικασίες για διενέργεια συνεδρίου, έπειτα από τη βαριά εκλογική ήττα.\nΑπογοήτευση προκάλεσαν τα αποτελέσματα των exit polls στα γραφεία του ΠΑΣΟΚ στη Θεσσαλονίκη.\nΣτελέχη και οπαδοί του κόμματος θεωρούν τον Γιώργο Παπανδρέου ως υπεύθυνο τόσο για τη συρρίκνωση του ποσοστού του ΠΑΣΟΚ, όσο και για το ενδεχόμενο να είναι η Χρυσή Αυγή το τρίτο κόμμα στις εκλογές.\nΣε δηλώσεις του, ο γραμματέας του ΠΑΣΟΚ στη Β' Περιφέρειας Θεσσαλονίκης Γιάννης Κυανίδης, τόνισε: «Δεν μας ικανοποίησε το αποτέλεσμα και πρέπει άμεσα να δούμε την επόμενη μέρα ανασυγκρότησης του κόμματος».\nΗ επίσημη εκτίμηση των αποτελεσμάτων: Eπτακομματική βουλή. Θρίλερ για την αυτοδυναμία. ΣΥΡΙΖΑ: 36,5% και 150 έδρες, ΝΔ 27,7% και 76 έδρες, Χρυσή Αυγή 6,3% και 17 έδρες, Ποτάμι 5,9% και 17 έδρες, ΚΚΕ 5,6% και 15 έδρες, ΠΑΣΟΚ 4,8% και 13 έδρες, ΑΝ.ΕΛ. 4,7% και 13 έδρες\nΚλειστή είναι η οδός Σταδίου από το ύψος της πλατείας Κολοκοτρώνη έως την Αιόλου, καθώς πληθαίνει ο κόσμος που συγκεντρώνεται στο κεντρικό εκλογικό κέντρο του ΣΥΡΙΖΑ, που βρίσκεται στην πλατεία Κλαυθμώνος.\nΩστόσο ανοιχτοί παραμένουν οι κάθετοι οδοί της περιοχής.\nΟ ΣΥΡΙΖΑ έστειλε το δικό του μήνυμα μέσω του Twitter μετά την πρώτη ανακοίνωση των αποτελεσμάτων των exit polls.\n«Η ελπίδα νίκησε!», έγραψε στο twitter\nO Nίκος Αλιάγας στα γραφεία του ΣΥΡΙΖΑ στην Κουμουνδούρου\nΑστυνομικές δυνάμεις έχουν συγκεντρωθεί προληπτικά έξω από το ραδιομέγαρο της ΝΕΡΙΤ, στην Αγία Παρασκευή. Μία διμοιρία των ΜΑΤ βρίσκεται στην είσοδο του ραδιομεγάρου και ενώ αστυνομικοί βρίσκονται και στην ευρύτερη περιοχή.\nΟ πρόεδρος των Ανεξάρτητων Ελλήνων, Πάνος Καμμένος, αναμένεται σε λίγη ώρα στα γραφεία του κόμματος, στη Συγγρού.\nΣύμφωνα με στενούς συνεργάτες του, ο κ. Καμμένος αναμένεται μετά τις 21:30, ενώ στη συνέχεια υπάρχει πιθανότητα να μεταβεί στο Ζάππειο, προκειμένου να προβεί σε δηλώσεις, για το εκλογικό αποτέλεσμα.\nΤΩΡΑ: Στην Κουμουνδούρου έφτασε ο Αλέξης Τσίπρας\nΣυγχαρητήρια Αβραμόπουλου στον Αλέξη Τσίπρα\n«Είμαστε αισιόδοξοι ότι θα μπούμε στη Βουλή. Κανένα κόμμα δεν μπορεί μόνο του» τόνισε ο Γιώργος Παπανδρέου στις πρώτες του δηλώσεις.\nΚανένα κόμμα, ακόμα και αυτοδύναμο, δεν μπορεί να κυβερνήσει μόνο του δήλωσε ο Γιώργος Παπανδρέου\nBild: «Ευρω-τρόμος, θρίαμβος του ΣΥΡΙΖΑ»\nΜε αυτόν τον τίτλο η γερμανική Bild σχολιάζει το αποτέλεσμα των exit polls για τις εθνικές εκλογές στην Ελλάδα.\nΣύμφωνα με τη Bild η μετατόπιση προς τα Αριστερά θα μπορούσε να σημάνει μια ριζική πολιτική αλλαγή πορείας στην Ευρώπη.\nΕπίσης, εκτιμά ότι μπορεί να σηματοδοτήσει μία κρίση μεγάλου μεγέθους και να έχει δραματική επίδραση σε ολόκληρη τη ζώνη του ευρώ. Αυτό διότι ο Αλέξης Τσίπρας επιθυμεί να τερματίσει το σχέδιο λιτότητας.\nΤελευταία ενημέρωση: Δευτέρα, 26 Ιανουαρίου 2015, 02:21


Βουλιαγμένη - Στεάουα 8-3\nΤη δεύτερή της νίκη πέτυχε η Βουλιαγμένη για τον έκτο όμιλο της Β' Προκριματικής Φάσης του Len Trophy. Νίκησε τη Στεάουα με 8-3 και εξασφάλισε τη πρόκριση στην επόμενη φάση της διοργάνωσης. Αύριο οι μπέμπηδες θα αντιμετωπίσουν την οικοδέσποινα του ομίλου Βοϊβοντίνα, που νίκησε σήμερα τη Σαλγέιρος με 27-0, όπου το αποτέλεσμα του παιχνιδιού θα κρίνει τη πρώτη θέση του ομίλου.\nΠανιώνιος - Τιρόλ 20-4\nΈνα πολύ καλό ζέσταμα για τη συνέχεια έκαναν σήμερα οι παίκτες του Κώστα Λούδη στη Νέα Σμύρνη όπου διεξάγεται ο πέμπτος όμιλος της Β' Προκριματικής Φάσης του LenTrophy. Νίκησαν την αυστριακή Τιρόλ με 20-4 και με νίκη αύριο επί της Γερμανικής Ανόβερο που ήρθε σήμερα ισόπαλη με τη Σερβική Μπέογκραντ 7-7, εξασφαλίζουν όχι μόνο τη πρόκριση στην επόμενη φάση αλλά και τη πρώτη θέση του ομίλου που τους δίνει πλεονέκτημα στη κλήρωση.\nΝΟΒ - Σαλγέιρος 18-2\nΗ Βουλιαγμένη ξεκίνησε νικηφόρα στο Νόβι Σαντ για τον έκτο όμιλο της Β' Προκριματικής Φάσης του Len Trophy, επικράτησε εύκολα της πορτογαλικής Σαλγέιρος με 18-2. Οι μπέμπηδες πλέον έχουν στο μυαλό τους το αυριανό παιχνίδι κόντρα στη Στεάουα, που θα τους δώσει τη πρόκριση στην επόμενη φάση.\nΣτο άλλο σημερινό παιχνίδι του ομίλου η οικοδέσποινα Βοϊβοντίνα Νόβι Σαντ επικράτησε της Στεάουα Βουκουρεστίου με 8-2.\nΑποτελέσματα 5ης Αγωνιστικής Adriatic League\nΗ πέμπτη αγωνιστικής της Αδριατικής Λίγκας μας έδωσε ένα συναρπαστικό παιχνίδι. Στο μεγάλο ντέρμπι η μέχρι τώρα πρώτη στη βαθμολογία και αήττητη Γιουγκ γνώρισε στο Ντουμπρόβνικ τη πρώτη της ήττα με 8-7 από τη Γιαντράν Χέρτζεκ Νόβι, η οποία πέρασε πλέον στη κορυφή της βαθμολογίας με εννέα βαθμούς.\nΗ Μλάντοστ που νίκησε τη Ποσκ με 21-2 και η Πρόμορατς που επικράτησε στη Σλοβακία της Κόπερ με 15-8, έφτασαν τη Γιουγκ στη δεύτερη θέση με οκτώ βαθμούς.\nΗ Γιαντράν Σπλιτ που νίκησε τη Μέντβεντσακ με 10-7 πέρασε στη πέμπτη θέση της βαθμολογίας και η Πρίμορτσε που νίκησε στη Ριέκα την Μπουντβάσκα Ριβιέρα με 12-11 ανέβηκε στην έκτη θέση. Τέλος Σίπμπενικ και Μόρναρ αναδείχθηκαν ισόπαλες με 8-8.\nΑποτελέσματα 4ης Αγωνιστικής Adriatic League\nΗ Γιουγκ συνέχισε τη νικηφόρα πορεία της στο πρωτάθλημα της Αδριατικής, πέτυχε τη τέταρτη της νίκη σε ισάριθμα παιχνίδια. Νίκησε εκτός έδρας στη 4η αγωνιστική την Μέντβεσακ με 18-4 και παρέμεινε μόνη πρώτη στη βαθμολογία.\nΗ Γιαντράν Χερτζεκ Νόβι που είναι στη δεύτερη θέση της βαθμολογίας επικράτησε της Σίμπενικ με 9-4. Στη τρίτη θέση της βαθμολογιάς σκαρφάλωσε η Μλάντοστ, που νίκησε τη Πρίμορε Ριέκα. Στη τέταρτη θέση με έξι βαθμούς όπως και Μλάντοστ ακολουθεί η Πρίμορατς που νίκησε στο Κότορ την Γιάντραν Σπλιτ.\nΣτη πέμπτη θέση με πέντε βαθμούς πέρασε η Μπουνβάνσκα Ριβιέρα που νίκησε εκτός έδρας τη Μόρναρ Σπλιτ με 9-7.\nΤέλος η Κόπερ πέτυχε τη πρώτη της νίκη, νίκησε στο Σπλιτ τη Ποσκ με 12-9.\nΧωρίς βαθμό παρέμειναν Μέντβεσακ και Ποσκ.\nΧίος - Σπάρτακ Βόλγκογκραντ 14-9\nΗ Χίος εκπλήρωσε το στόχο της που ήταν η πρώτη θέση του όγδοου ομίλου της Α' Προκριματικής Φάσης του Len Trophy, τον οποίο φιλοξένησε στο νησί της μαστίχας.\nΟι παίκτες του Δημήτρη Μαυρωτά νίκησαν σήμερα την Σπάρτακ Βόλγκογκραντ με 14-9 και πλέον περιμένουν τη κλήρωση της επόμενης φάσης.\nΟι Χιώτες κατάφεραν να επικρατήσουν των αντιπάλων σε όλα τα οκτάλεπτα, χτίζοντας σιγά - σιγά μια διαφορά που έφτασε στο τέλος τα πέντε γκολ (14-9).\nΑπό την όγδοο όμιλο μαζί με τη Χίο προκρίθηκε στην επόμενη φάση και η Σπάρτακ που πήρε τη δεύτερη θέση στον όμιλο.\nΕθνικός - Γιαντράν Χέρτεκ Νόβι 4-14\nΤην ήττα γνώρισε ο Εθνικός στη τελευταία αγωνιστική του Β' ομίλου της Β' Προκριματικής Φάσης της EuroLeague, από την διοργανώτρια του ομίλου Γιαντράν Χέρτζεκ Νόβι με 14-4.\nΟ Εθνικός με τρεις ήττες, μια ισοπαλία και μια νίκη κατέλαβε τελικά τη πέμπτη θέση του ομίλου και αποκλείστηκε από τις Ευρωπαϊκές διοργανώσεις.\nΤη πρώτη θέση του ομίλου κατέλαβε η Γιαντράν και τη δεύτερη η Ρωσική Σπάρτακ Βόλγκογραντ.\nΠανιώνιος - Κόπερ 12-12\nΜε ισοπαλία ολοκλήρωσε ο Πανιώνιος τις υποχρεώσεις του στον Α' όμιλο της Β' Προκριματικής Φάσης της EuroLeague.\nΟι παίκτες του Κώστα Λούδη ήρθαν ισόπαλοι με τη Σλοβακική Κόπερ με 12-12. Ο Πανιώνιος κατέλαβε τελικά τη τρίτη θέση του ομίλου και πλέον θα συνεχίσει την ευρωπαϊκή του πορεία στο Len Trophy.\nΤη πρώτη θέση του ομίλου κατέλαβε η διοργανώτρια Μαρσέιγ, που νίκησε σήμερα με 13-8 την Ιταλική Μπρέσια που τερμάτισε δεύτερη.\nΒουλιαγμένη - Δυναμό Μόσχας 12-8\nΤη τρίτη της νίκη σε ισάριθμα παιχνίδια πέτυχε η Βουλιαγμένη για τον Δ' όμιλο της Α' Προκριματικής Φάσης του Len Trophy, νίκησε σήμερα το μεσημέρι την Ρωωσική Δυναμό Μόσχας και κατέλαβε τη πρώτη θέση του ομίλου που της δίνει το πλεονέκτημα γιαακλύτερη κλήρωση στη συνέχεια της διοργάνωσης.\nΟι μπέμπηδεςέκαν πολύ καλό ξεκίνημα και κατάφεραν να πάρουν διαφορά τεσσάρων τερμάτων από το πρώτο οκτάλεπτο (5-1), την οποία διατήρησαν μέχρι το τέλος 12-8.\nΣτο άλλο παιχνίδι του ομίλου που έγινε σήμερα στο κολυμβητήριο του Λαιμού, η Ελβετική Κρόιτσλιγκεν επικράτησε της Ολανδικής Πόλαρ Μπερς με 10-7.\nΠανιώνιος - Βοϊβοντίνα 7-5\nΧίος - Τσέλτινγχαμ 18-8\nΒουλιαγμένη - Πόλαρ Μπερς 13-3\nΣπάρτακ Βόλγκογραντ - Τσέλτινχαμ 12-5\nΠανιώνιος - Μαρσέιγ 7-8\nΒουλιαγμένη - Κροϊτσλίνγκεν 11-5\nΠανιώνιος - Δυναμό Βουκουρεστίου 13-8\nΠρώτη νίκη για Εθνικό στη EuroLeague\nΑποτελέσματα 2ης Αγωνιστικής Adriatic League\nΠρόγραμμα 1ου Προκριματικού Γύρου Len Trophy\nΑποτελέσματα 153 - 171 από 590


Παρέμβαση: Προβλήματα από την χιονόπτωση στο νομό Φθιώτιδας\nΠροβλήματα από την χιονόπτωση στο νομό Φθιώτιδας\nΑσταμάτητα χιονίζει από το πρωί της Τρίτης σε όλο τον νομό της Φθιώτιδας. Ήδη, άρχισαν να παρουσιάζονται και τα πρώτα προβλήματα στο οδικό δίκτυο.\nΣτο εθνικό δίκτυο Λαμίας- Αθηνών τα προβλήματα εντοπίζονται σε περίπου είκοσι κρίσιμα χιλιόμετρα, από το 110-ο χλμ στο ύψος του Κάστρου έως το 130-ο στα διόδια της Τραγάνας. Αυτήν τη στιγμή επικρατούν έντονα καιρικά φαινόμενα με ισχυρή χιονόπτωση στην περιοχή του Μαρτίνου, ενώ παράλληλα, περισσότερα από 15 εκχιονιστικά ρίχνουν συνεχώς αλάτι και στα δύο ρεύματα κυκλοφορίας για να κρατήσουν ανοιχτή την εθνική οδό. Προς το παρόν, η κυκλοφορία διεξάγεται κανονικά, χωρίς να αποκλείεται το ενδεχόμενο στο αμέσως επόμενο διάστημα η επέκταση των καιρικών φαινομένων να επιβάλλει τη λήψη μέτρων, όπως για παράδειγμα χρήση αλυσίδων.\nΠαρόμοια προβλήματα υπάρχουν και στα όρια της Φθιώτιδας με τη Μαγνησία, στο ύψος των Αγίων Θεοδώρων, ωστόσο, μέχρι στιγμής δεν παρουσιάζονται ιδιαίτερες δυσκολίες.\nΣτο δρόμο Λαμίας- Δομοκού από το 12-ο χιλιόμετρο έως το 30-ο χλμ η κυκλοφορία γίνεται δύσκολα και σε κάποιες περιόδους η Τροχαία επιβάλλει τη χρήση αλυσίδων. Το ύψος του χιονιού δεν ξεπερνά τα 10 εκατοστά, όμως, παρά το γεγονός ότι το οδόστρωμα έχει καλυφθεί με αλάτι, το χιόνι πάνω στο οδόστρωμα είναι παγωμένο και η κυκλοφορία γίνεται με δυσκολία. Μάλιστα, σε κάποιες περιπτώσεις, για να μπορέσουν να λειτουργήσουν τα μηχανήματα η τροχαία διακόπτει την κυκλοφορία των αυτοκινήτων.\nΣτον δρόμο Λαμίας- Άμφισσας, από το ύψος του 7-ου χλμ έως και το 27-ο χιλιόμετρο στην περιοχή της Γραβιάς, παρά το γεγονός ότι τα εκχιονιστικά ρίχνουν αλάτι από το πρωί, ο δρόμος είναι ιδιαίτερα επικίνδυνος, καθώς το χιόνι έχει παγώσει στο οδόστρωμα.\nΣτον δρόμο Λαμίας- Καρπενησίου, ιδιαίτερα από το 50-ο χλμ έως τη σήραγγα του Καρπενησίου, υπάρχουν προβλήματα τα οποία όμως, προς το παρόν, αντιμετωπίζονται.\nΑναρτήθηκε από Dimitrios Konstantinou στις 14:06\nΕτικέτες Καιρός, Τοπικά νέα


Η δύναμη που κρύβεις μέσα σου - Ανεβαίνοντας στον Σμόλικα - Μ' αρέσει\nΗ τριμελής αυτή τη φορά ομάδα επέλεξε τη μάλλον πιο "εύκολη" πρόσβαση, μια που κινηθήκαμε από την περιοχή της Δυτικής Μακεδονίας προς την Κόνιτσα μέσω Βασιλίτσας. Τέλη Σεπτέμβρη και περνώντας από το Δίστρατο κάνεις μια πρώτη "αναγκαστική" στάση στα Άρματα όπου θαυμάζεις την ανθρώπινη ευρεσιτεχνία στη χρήση του νερού. Υπάρχει μια νερο - πριονοκορδέλλα - καταράκτης που σκίζει κούτσουρα και τη χαζεύεις δίπλα στο δρόμο. Προσωπικά γνώριζα μόνο για τους νερόμυλους.\nΣυνεχίζοντας προς Πάδες βλέπεις πάνω σε μια μεγάλη πέτρινη πλάκα - αφιέρωμα τι "κατάφεραν" να κάνουν οι τότε κατακτητές.\nΑκολουθώντας το δρόμο προς Κόνιτσα, σε λίγο φεύγεις δεξιά και ο χωματόδρομος - χαλικόδρομος σε ανεβάζει αρκετά ψηλά μέχρι να συναντήσεις μια μεγάλη στάνη. Η ανάβαση για 4x4 είναι παιχνίδι, για συμβατικό θέλει προσοχή και ξηρασία και ανεβαίνεις όσο σου επιτρέπει ο δρόμος και το όχημα. Μετά τη στάνη, με τα απαραίτητα εφόδια στην πλάτη και κυρίως νερό, ξεκινάς τη σχετικά ήπια ανάβαση ακολουθώντας το ευδιάκριτο και πατημένο μονοπάτι μέσα στο πευκοδάσος. Έχεις πάντα για οδηγό την κορυφή - στόχο ψηλά, δεξιά όπως ανεβαίνεις και σε περίπου μισή ώρα συναντάς το σηματοδοτημένο μονοπάτι που σε ανεβάζει στη δρακόλιμνη.\nΑν και δεν υπάρχει περίπτωση να χαθείς, νιώθεις περισσότερη σιγουριά και ανεβαίνεις με μεγάλη άνεση, όταν κάποιος απ' την ομάδα έχει ξανανέβει. Έτσι, σε περίπου μιάμιση ώρα συνολικά, ξάφνου βλέπεις μπροστά σου την όμορφη δρακόλιμνη και απολαμβάνεις το τοπίο. Κοιτάς ανατολικά πάνω απ' τη δρακόλιμνη, βλέπεις την κορυφή του Σμόλικα να φαντάζει πολύ ψηλά και το μόνο που μπορείς να του πεις είναι "σου 'ρχόμαστε..."\nΜετά λοιπόν από μια σύντομη στάση αρχίζει το πιο δύσκολο κομμάτι της ανάβασης, απότομο με πολλά χαλίκια - άρα χρειάζεται προσοχή - αλλά αν σταματάς για λίγο και αφήνεις το βλέμμα σου να πλανιέται, απολαμβάνεις απίστευτης ομορφιάς τοπία... Βόρεια και αχνά ο Γράμος, μπροστά ανατολικά οι άλλες κορυφές του Σμόλικα, λίγο η Βασιλίτσα και δυτικά η πανέμορφη Τύμφη (ή αλλιώς "Πάπιγκο"), "χαράζει" με τα βράχια της τον ορίζοντα και σε προκαλεί... "Περίμενε λες, θά 'ρθει και η σειρά σου". Κοιτώντας πίσω και κάτω βλέπεις συνέχεια τη δρακόλιμνη να μικραίνει, να μικραίνει... Βλέπεις μεγάλους γκρεμούς και κάτω χαμηλά διακρίνεται το Κεράσοβο. Σκεφτείτε ότι Σεπτέμβρη μήνα, σε ένα ανήλιο σημείο υπήρχε ακόμη χιόνι απ' το χειμώνα. Είχαμε κι αυτή τη φορά πολύ καλό και ζεστό καιρό οπότε πραγματικά απολαύσαμε την κάθε στιγμή της ανάβασης και να... φτάσαμε κορυφή σε μόλις 50' απο τη δρακόλιμνη. Ούτε που το καταλάβαμε.\nΦωτογραφίες... Να μη χορταίνεις να τραβάς φωτογραφίες, οι οποίες δεν μπορούν με τίποτα να αποτυπώσουν τη μαγεία του τοπίου.\nΑπό δω πάνω βλέπεις πλέον τη δρακόλιμνη σαν μινιατούρα, το χαίρεσαι, σκέφτεσαι "και πάλι τα κατάφερα" και δεν έχεις παρά να αποτυπώσεις τα πάντα που βλέπεις τριγύρω στο "σκληρό σου δίσκο".\nΣτην κορυφή υπάρχει μια μικρή πλάκα αφιερωμένη σε κάποιον ξένο τουρίστα που δυστυχώς κεραυνοχτυπήθηκε και αυτό σε κάνει να ανησυχείς. Κοιτάς τον ουρανό απ' όπου αρχίζουν να "σκάνε μύτη" παράξενα σύννεφα. Έχεις ήδη δει αστραποκαμμένα πεύκα. Έχει αρχίσει να φυσάει κιόλας... "Ώρα να του δίνουμε", αν και υπάρχει κάποιο αλεξικέραυνο, τα στοιχεία της φύσης δεν αστειεύονται.\nΝα του δίνουμε, λοιπόν, αλλά για πού;\nΕίτε επιστρέφεις αντίστροφα είτε συνεχίζεις προς Κόνιτσα απολαμβάνοντας τη διαδρομή. Εκεί, βλέπεις το γνωστό πέτρινο πανέμορφο τοξωτό γεφύρι στον Αώο ποταμό.\nΚατεβαίνεις και λίγο ακόμη προς Ιωάννινα, όπου στη διαδρομή με μια μικρή παράκαμψη αριστερά βλέπεις το επίσης όμορφο πέτρινο γεφύρι της Κλειδωνιάς στον Βοϊδομάτη. Εκεί θαυμάζεις τα παγωμένα πράσινα πεντακάθαρα νερά του. Βλέπεις όμως τα σύννεφα απ' το Σμόλικα, λες και σε ακολουθούν, να σκάνε και δω μύτη. Μαυρίζει ο τόπος. Προμηνύεται μπόρα και δε θες να σε βρει εκεί. Παίρνεις οριστικά το δρόμο της επιστροφής.\nΓια την επιστροφή λοιπόν, επιλέξαμε τη διαδρομή από την παλιά εθνική οδό Κοζάνης - Ιωαννίνων όπου σε κάποια σημεία είδαμε τα αποτελέσματα της καταιγίδας που είχε ξεσπάσει λίγο πριν, με αποτέλεσμα να γεμίσει ο τόπος νερά, λάσπη και στρωμένο χαλάζι, γι' αυτό χρειάζεται προσοχή! Η φύση είναι πανέμορφη, αλλά θέλει σεβασμό.\nΈτσι, μετά από 2 ώρες περίπου επιστρέψαμε στη βάση ικανοποιημένοι, γεμάτοι με όμορφες εικόνες, γλυκιά κούραση αλλά φοβερά συναισθήματα και το μυαλό να απασχολείται με το σχεδιασμό της επόμενης ορεινής περιπλάνησης.


ΗΦΑΙΣΤΕΙΑ | ΧΑΨΑΛΗΣ ΑΘΑΝΑΣΙΟΣ – ΤΡΙΤΗ ΤΑΞΗ – Δημοτικό Σχολείο Εξαπλατάνου\nΌνομα Επώνυμο Σχολείο Τάξη/Τμήμα\nΑθανάσιος Χάψαλης Δημοτικό Σχολείο Εξαπλατάνου Δ΄\nΤι είναι τα ηφαίστεια\nΤα μέρη των ηφαιστείων\nΕνεργά ηφαίστεια της Ελλάδας\nΕτοιμότητα για ηφαιστειακές εκρήξεις\nΜύθοι για τα ηφαίστεια\nΗ επίδραση των ηφαιστείων στον άνθρωπο και το περιβάλλον\nΝα γνωρίσουν οι μαθητές τα ηφαίστεια και τη δράση τους και να υιοθετήσουν σωστούς τρόπους συμπεριφοράς και αντίδρασης πριν, κατά τη διάρκεια και μετά το φυσικό αυτό φαινόμενο.\nΝα γνωρίσουν και να κατανοήσουν οι μαθητές τα ηφαίστεια επιστημονικά, διαλογικά και με παρατήρηση. Να προβληματιστούν, να παρατηρήσουν και να κάνουν υποθέσεις για τον τρόπο δημιουργίας του φαινομένου, των εκφάνσεων και των επιπτώσεών του. Να μάθουν να ενεργούν ως υπεύθυνοι πολίτες. Να ευαισθητοποιηθούν κοινωνικά και συναισθηματικά και να αντιδρούν ψύχραιμα σε έκτακτες ανάγκες. Να ενημερωθούν σωστά για τα ηφαίστεια και να ενημερώσουν το στενό και ευρύτερο περιβάλλον τους. Να προσεγγίσουν το θέμα διαθεματικά μέσα από τη γλώσσα, τη λογοτεχνία, τα μαθηματικά, τη μελέτη, τα εικαστικά. Να μάθουν να συνεργάζονται, να διατυπώνουν τη γνώμη τους, να καταγράφουν και να ελέγχουν τα αποτελέσματα της δουλειάς τους. Να αναπτύξουν δεξιότητες του καλού ομιλητή και ακροατή συμμετέχοντας σε συζητήσεις. Να εκφραστούν μέσα από τις δραστηριότητες που αναλαμβάνουν και να αποκτήσουν καλές συνήθειες εργασίας. Να αποκτήσουν δυνατότητες πρόσβασης στις πληροφορίες και να μπορούν να τις αξιοποιήσουν. Να υιοθετήσουν υπεύθυνες συμπεριφορές απέναντι στους συμμαθητές τους. Να ευαισθητοποιηθούν απέναντι σε προβλήματα και καταστάσεις που αντιμετωπίζουν και να συμβάλλουν στην επίλυσή τους.\nΣύνδεση με Μαθήματα/Ενότητες του προγράμματος σπουδών\nΓλώσσα, Μαθηματικά, Ιστορία, Μελέτη, Θρησκευτικά, Αισθητική Αγωγή, Φυσική Αγωγή, Ξένη γλώσσα.\nΟι μαθητές θα εργαστούν ομαδοσυνεργατικά. Θα συγκεντρώσουν και θα επεξεργαστούν πληροφορίες, θα γράψουν κείμενα, ποιήματα, θα κάνουν ζωγραφιές, θα φωτογραφίσουν, θα καταγράψουν τα αποτελέσματα της έρευνάς τους και όλα αυτά θα ανεβαίνουν σταδιακά στο ιστολόγιο της τάξης μας. (blogs.sch.gr/axapsalis)\nΕγκυκλοπαίδειες, βιβλία, περιοδικά, εφημερίδες, ντοκιμαντέρ, συνεντεύξεις.\nΦωτογραφικές μηχανές, ψηφιακοί δίσκοι, διαδίκτυο, εκπαιδευτική τηλεόραση.\nα) Παρουσίαση εργασιών\nΤο υλικό που θα συγκεντρωθεί θα μπορούν να παρακολουθούν οι ενδιαφερόμενοι στο ιστολόγιο της τάξης μας καθώς θα ανεβαίνει σταδιακά στη διεύθυνση:\nΣτο τέλος θα συνταχθούν και θα συμπληρωθούν ερωτηματολόγια που θα βοηθήσουν στην αξιολόγηση του προγράμματος.\nΤο πρόγραμμα ξεκινά τον Σεπτέμβριο και αναμένεται να ολοκληρωθεί τον Ιούνιο.\nΤΙ ΕΙΝΑΙ ΤΑ ΗΦΑΙΣΤΕΙΑ\nΗ Γη αποτελείται από τρία διαφορετικά στρώματα τον φλοιό, τον μανδύα και τον πυρήνα, συνολικού πάχους 6.370 χιλιομέτρων περίπου. Ο φλοιός είναι το στερεό, εξωτερικό περίβλημα της Γης. Υπάρχουν δύο είδη φλοιού, ο ηπειρωτικός και ο ωκεάνιος. Το μέσο πάχος του ηπειρωτικού είναι περίπου 35 χιλιόμετρα, κάτω όμως από τις μεγάλες οροσειρές μπορεί να φτάσει τα 60 – 70 χιλιόμετρα. Το μέσο πάχος του ωκεάνιου είναι 7 χιλιόμετρα. Ο μανδύας είναι το αμέσως επόμενο στρώμα και φτάνει μέχρι το βάθος των 2.900 χιλιομέτρων. Ως λιθόσφαιρα χαρακτηρίζεται ένα δύσκαμπτο στρώμα, μέσου πάχους 80 χιλιομέτρων περίπου, που αποτελείται από τον στερεό φλοιό και μέρος του στερεού ανώτερου μανδύα. Το τμήμα του μανδύα που βρίσκεται κάτω από τη λιθόσφαιρα είναι γνωστό ως ασθενόσφαιρα. Κάτω από τον μανδύα υπάρχει ο πυρήνας που φτάνει έως το κέντρο της γης. Ο πυρήνας διακρίνεται σε εξωτερικό (υγρή/ρευστή κατάσταση) και σε εσωτερικό (στερεή κατάσταση). Η λιθόσφαιρα δεν είναι ενιαία αλλά αποτελείται από ένα σύνολο μεγάλων και μικρότερων πλακών που ολισθαίνουν (γλιστράνε) πάνω στο παχύρρευστο μανδυακό υλικό (ασθενόσφαιρα) πραγματοποιώντας σχετικές μεταξύ τους κινήσεις. Οι πλάκες αυτές λέγονται λιθοσφαιρικές (τεκτονικές) πλάκες. Αποτέλεσμα της σχετικής κίνησης των λιθοσφαιρικών πλακών είναι η αργή παραμόρφωση των πετρωμάτων. Για τον λόγο αυτό, στα πετρώματα που βρίσκονται κοντά στις περιοχές αυτές μαζεύονται τεράστια ποσά δυναμικής ενέργειας και προκαλείται θραύση (σπάσιμο). Ταυτόχρονα πραγματοποιείται απότομη σχετική κίνηση των δύο τμημάτων που έχουν προκύψει κατά μία επιφάνεια έως ότου ισορροπήσουν σε νέες θέσεις.\nΟ όρος ηφαίστεια όρη και αργότερα απλώς ηφαίστεια ετυμολογείται από τον Θεό της φωτιάς και της μεταλλουργίας Ήφαιστο, καθώς πιστευόταν πως μέσα σε αυτά βρισκόταν το σιδηρουργείο του.\nΗφαίστειο είναι η ανοιχτή δίοδος από το εσωτερικό της Γης που επιτρέπει την εκροή ή έκρηξη ρευστών πετρωμάτων και αερίων από το εσωτερικό (μανδύας) στην επιφάνεια του στερεού φλοιoύ με τη μορφή λάβας. Η δραστηριότητα αυτή οδηγεί στη δημιουργία ενός βουνού, το οποίο στην καθημερινή γλώσσα ονομάζουμε ηφαίστειο. Τα ηφαίστεια μελετά ένας ιδιαίτερος κλάδος της επιστήμης της Γεωλογίας, η Ηφαιστειολογία.\nΤα ηφαίστεια πάνω στη Γη βρίσκονται συνήθως εκεί όπου δύο ή τρεις τεκτονικές πλάκες συγκρούονται ή απομακρύνονται: Μία μεσοωκεάνεια ράχη ή οροσειρά, όπως στο μέσο του Ατλαντικού Ωκεανού, δίνει παραδείγματα ηφαιστείων από «αποκλίνουσες πλάκες», ενώ ο Ειρηνικός Ωκεανός με το «Δαχτυλίδι της φωτιάς» προσφέρει παραδείγματα ηφαιστείων από «συγκλίνουσες πλάκες». Αντιθέτως, ηφαίστεια δεν δημιουργούνται εκεί όπου δύο τεκτονικές πλάκες κινούνται πλευρικά η μία ως προς την άλλη. Ηφαίστεια μπορούν, επίσης, να σχηματισθούν όπου υπάρχει διάταση του γήινου φλοιού ή όπου ο φλοιός είναι πολύ λεπτός, όπως στην κοιλάδα του Αφρικανικού Ρήγματος. Τέλος, τα ηφαίστεια προκαλούνται πάνω από σημεία στα οποία ο μανδύας της Γης έχει ανοδικά ρεύματα, τα αποκαλούμενα «θερμά σημεία», που μπορεί να βρίσκονται μακριά από τα όρια των τεκτονικών πλακών, όπως είναι τα νησιά της Χαβάης. Τέτοια ηφαίστεια βρίσκονται και σε άλλους πλανήτες ή μεγάλους δορυφόρους στο Ηλιακό Σύστημα.\nΤα περισσότερα ηφαίστεια είναι βουνά. Η ηφαιστειακή δράση βοηθά στον σχηματισμό των βουνών. Αν υποθέσουμε ότι ένα ηφαίστειο ξέσπασε σε μια πεδιάδα ή κοιλάδα και όχι στην κορυφή βουνού, η λάβα που θα βγει από τον κρατήρα του μπορεί να χυθεί γύρω, όπου και θα στερεοποιηθεί. Αλλά κι αν εκτιναχθεί ψηλά στον αέρα, πάλι ένα μεγάλο μέρος της θα πέσει γύρω από τον κρατήρα. Έτσι και στις δύο περιπτώσεις σχηματίζεται ένα βουνό γύρω από τον κρατήρα.\nΚατά τον ίδιο τρόπο σχηματίζονται και νησιά από ηφαίστεια, όπως η Μικρή και η Μεγάλη Καμένη της Σαντορίνης. Αν στον πυθμένα της θάλασσας γίνει έκρηξη ενός ηφαιστείου, η λάβα που συσσωρεύεται γύρω από τον κρατήρα είναι τόση πολλή, που σχηματίζει βουνό. Το βουνό αυτό μεγαλώνει διαρκώς από τη λάβα, που ολοένα βγαίνει από την επιφάνεια της θάλασσας. Έτσι σχηματίζεται ένα ηφαιστειογενές νησί. Τέτοια νησιά υπάρχουν πολλά και μερικά τόσο μεγάλα, που κατοικήθηκαν. Τα νησιά π.χ. της Χαβάης είναι ηφαιστειογενή.\nΗ συνηθισμένη εικόνα ενός ηφαιστείου είναι ένα βουνό με κωνικό σχήμα, που στις εκρήξεις του χύνει λάβα, εκτοξεύει πέτρες, στάχτη και δηλητηριώδη ή μη αέρια από τον κρατήρα στην κορυφή του. Η πραγματικότητα βέβαια είναι πιο πολύπλοκη, καθώς αυτός είναι ένας μόνο τύπος ηφαιστείου. Κάποια ηφαίστεια π.χ. έχουν ακανόνιστους θόλους λάβας (χαρακτηριστικό παράδειγμα τέτοιου σβησμένου ηφαιστείου ο λόφος στον οποίο είναι κτισμένη η πόλη του Πόρου) για κορυφές αντί για κεντρικό κρατήρα, ενώ άλλα παρουσιάζουν τη γεωμορφολογία ενός υψίπεδου. Οι δίοδοι από όπου βγαίνει το υλικό από το εσωτερικό μπορούν να βρίσκονται οπουδήποτε στο υψίπεδο αυτό. Πολλές από αυτές τις διόδους δημιουργούν τους δικούς τους μικρότερους κώνους, έτσι ώστε να έχουμε δευτερεύοντα ηφαίστεια πάνω σε ένα μεγάλο, όπως συμβαίνει στη Χαβάη.\nΤο ασπιδοειδές ηφαίστειο είναι τύπος ηφαιστείου το οποίο δημιουργείται από ροές λάβας η οποία είχε χαμηλό ιξώδες. Έχει μεγάλο μέγεθος και ήπιο προφίλ, μοιάζοντας με ασπίδα ακουμπισμένη στο έδαφος. Οι εκρήξεις τους είναι ήπιες. Γνωστά ασπιδοειδή ηφαίστεια είναι το Μάουνα Κέα στη Χαβάη και τα νησιά Γκαλαπάγκος.\nΣτρωματοηφαίστεια ή αλλιώς κωνικά ηφαίστεια.\nΈχει ομαλές πλευρές στα χαμηλά, απότομες πλευρές στα ψηλά με εναλλαγές από βασαλτικές έως κρυολιθικές λάβες και τέφρα.\nΔιάφορα άλλα είδη είναι:\nΟι ηφαιστειακοί δόμοι, ένας κυκλικός απομονωμένος λόφος επίγειος ή υποθαλάσσιος ηφαιστειακής προέλευσης με απότομες πλαγιές. Δημιουργείται όταν το μάγμα ανέλθει στην επιφάνεια και ψυχθεί προτού αρχίσει να χύνεται ως λάβα επειδή δεν περιέχει αέρια ή είναι ιδιαίτερα παχύρρευστη. Η λάβα των δόμων πέρα από το γεγονός ότι είναι φτωχή σε αέρια είναι συνήθως ανδεσιτικής σύστασης, δηλαδή πλούσια σε διοξείδιο του πυριτίου. Η λάβα σταδιακά συσσωρεύεται και σχηματίζει ένα θόλο στη θέση έκχυσης, ο οποίος στερεοποιείται.\nΟι Κώνοι στάχτης.\nΤα Υποθαλάσσια ηφαίστεια.\nΤα Υπερηφαίστεια, όπως καλούνται τα πλέον τεράστια ηφαίστεια. Υπερηφαίστειο ονομάζεται ένα ηφαίστειο ικανό να παράξει έκρηξη με ποσότητα ηφαιστειακού υλικού μεγαλύτερη από 1.000 κυβικά χιλιόμετρα. Το μέγεθος αυτό είναι χιλιάδες φορές μεγαλύτερο από το αντίστοιχο στις περισσότερες καταγεγραμμένες ηφαιστειακές εκρήξεις. Υπερηφαίστεια μπορούν να δημιουργηθούν όταν μάγμα μέσα στη Γη ανεβαίνει από μια θερμή κηλίδα μέχρι τον φλοιό αλλά δεν μπορεί να τον διαπεράσει. Η πίεση δημιουργεί μια μεγάλη και συνεχώς αυξανόμενη ποσότητα μάγματος έως ότου ο φλοιός είναι ανίκανος να συγκρατήσει την πίεση. Μπορεί επίσης να δημιουργηθούν σε ενώσεις συγκλινουσών τεκτονικών πλακών και σε περιοχές του φλοιού όπου βρίσκονται θερμές κηλίδες.\nΤα κρυοηφαίστεια ή ηφαίστεια πάγου σε παγωμένα ουράνια σώματα, όπως ο Τρίτωνας και ο Εγκέλαδος.\nΤΑ ΜΕΡΗ ΤΩΝ ΗΦΑΙΣΤΕΙΩΝ\nΤα μέρη των ηφαιστείων είναι:\nΗφαιστειακή περιοχή. Η περιοχή γύρω από το ηφαίστειο σε ακτίνα περίπου 2 χιλιομέτρων. Χαρακτηριστικό της περιοχής αυτής είναι η σύσταση των πετρωμάτων της (ηφαιστειακά πετρώματα), κυρίως ασβεσταλκαλικών (πλούσιων σε ασβέστιο), αλκαλικών (πλούσιων σε νάτριο) και καλιούχων (πλούσιων σε κάλιο).\n2. Κρατήρας. Το κεντρικό σημείο του ηφαιστειακού σχηματισμού, απ’ όπου εξέρχονται τα ηφαιστειακά αναβλήματα, σε υγρή, στερεή ή αέρια μορφή. Οι κρατήρες δεν είναι πάντοτε όμοιοι μεταξύ τους.\nΟι κρατήρες ανάλογα με τη μορφή τους διαιρούνται σε:\nα) Κωνοειδείς, όπου ο κώνος του ηφαιστείου ανυψώνεται από τα αποθέματα της λάβας και στην κορυφή κλείνει απότομα προς το εσωτερικό, για να συνδεθεί με τον πόρο.\nβ) Χοανοειδείς, όπου ο κώνος του ηφαιστείου ανυψώνεται από τα αποθέματα της λάβας, στο εσωτερικό όμως σχηματίζει μία χοάνη, η βάση της οποίας συγκοινωνεί με τον ηφαιστειακό πόρο.\nγ) Καλδέρα (λέβητας). Ο τύπος αυτός έχει μεγάλες διαστάσεις και συναντάται στα σύνθετα ηφαίστεια. Σχηματίζεται συνήθως μετά από έντονη διάβρωση του προϋπάρχοντα κρατήρα ή μετά από έκρηξη και διάλυση των κεντρικών σημείων (λεβητοειδής θαλάσσια λεκάνη της Σαντορίνης).\nδ) Μaare. Είναι είδος χοανοειδούς μορφής. Το εσωτερικό της χοάνης έχει τέτοια κατασκευή, ώστε να συγκεντρώνει τα νερά της βροχής και να σχηματίζει λίμνη. Π.χ. εκρηξιγενές κοίλωμα στο Άιφελ της Γαλλίας.\n3. Κώνος. Δημιουργείται από τη λάβα που στερεοποιείται γύρω από το σημείο της εξόδου της. Συνήθως είναι προσωρινός σχηματισμός, που μεταβάλλεται μετά από μία ηφαιστειακή ενέργεια ή καταστρέφεται μετά από μια βίαιη έκρηξη. Στο κέντρο υπάρχει ο κρατήρας.\n4. Πόρος. Είναι το τμήμα απ’ όπου γίνεται η έξοδος του μάγματος από μεγάλα βάθη, μέχρι την επιφάνεια της Γης. Ο πόρος συνδέει τη μαγνητική εστία με την επιφάνεια της Γης και είναι δυνατό σε όλο το μήκος του να διακλαδίζεται (παρασιτικοί πόροι) και να δημιουργεί δευτερεύοντες κρατήρες και κώνους (παρασιτικούς). Ο σχηματισμός τους οφείλεται κυρίως στα αέρια που ελευθερώνει η υπόγεια μαγματική εστία και εξέρχονται με μεγάλη πίεση. Οι διαστάσεις των πόρων (μήκος και πλάτος) είναι διάφορες και συνήθως μεταβάλλονται.\n5. Υποηφαιστειακή περιοχή. Είναι η περιοχή ακριβώς κάτω από την ηφαιστειακή, σε αρκετό βάθος, όπου είναι δυνατό να υπάρχει μαγματικό υλικό σε σχηματισμό κοίτης, λακκόλιθου ή σωρού (δευτερεύουσες μαγματικές εστίες).\n6. Πλουτώνια περιοχή. Βρίσκεται σε μεγάλο βάθος κάτω από την υποηφαιστειακή και αποτελεί την κύρια μαγματική εστία, που δημιουργεί (και συγχρόνως τροφοδοτεί) τις δευτερεύουσες. Το βάθος των εστιών αυτών δεν είναι ακόμα γνωστό. Θεωρητικά όμως τις τοποθετούμε στη βάση του γήινου στερεού φλοιού.\nΚάποτε πολλοί νόμιζαν ότι ολόκληρο το εσωτερικό της Γης ήταν μία διάπυρη μάζα υγροποιημένων πετρωμάτων και ότι ο στερεός φλοιός της Γης επιπλέει στην υγροποιημένη ολόθερμη αυτή μάζα. Σήμερα οι γεωλόγοι πιστεύουν ότι μόνο σε μερικά μέρη της Γης υπάρχουν τέτοιοι θύλακες. Αν τα στερεά πετρώματα, που βρίσκονται επάνω από αυτούς τους θύλακες, υποστούν ρήγματα ή εξασθενήσουν, το μάγμα μπορεί να βρει διέξοδο ανάμεσά τους. Αυτή η διέξοδος του μάγματος στην επιφάνεια αποτελεί την έκρηξη των ηφαιστείων.\nΣε κάποια ηφαίστεια, στον πλανήτη μας, έχουμε και την άνοδο υλικού που κάποτε ήταν ζωντανοί οργανισμοί. Αυτό συμβαίνει όταν το ηφαίστειο βρίσκεται σε περιοχή που συγκλίνουν οι τεκτονικές πλάκες, και μάλιστα εδρεύει στην πλάκα κάτω από την οποία βυθίζεται η άλλη. Η βυθιζόμενη πλάκα παρασύρει οργανικό υλικό το οποίο τελικά ανακυκλώνεται από το ηφαίστειο στην γήινη ατμόσφαιρα. Τέτοιο παράδειγμα έχουμε όταν η σύγκλιση είναι υποθαλάσσια και παρασύρεται βιομάζα που έχει κατακρημνιστεί στο βυθό της θάλασσας, όπως πλαγκτόν, νεκροί θαλάσσιοι οργανισμοί κλπ. Τα φαινόμενα παραγωγής αερίων και τέφρας στις περιπτώσεις αυτές είναι πολύ έντονα και έχουν άμεση επίδραση στο κλίμα του πλανήτη, το οποίο και ρυθμίζουν είτε με τον μηχανισμό του φαινομένου του θερμοκηπίου (λόγω του διοξειδίου του άνθρακα που εκλύεται από τις πρώην οργανικές ενώσεις) που αυξάνει τη θερμοκρασία, ή τη μείωση της θερμοκρασίας που προκαλείται λόγω των αερίων (θειούχες ενώσεις) ή της τέφρας που έχουν ανακλαστικές ιδιότητες και εμποδίζουν το ηλιακό φως από το να φτάσει στην επιφάνεια του πλανήτη.\nΓενικά στη δράση ενός ηφαιστείου διακρίνουμε τις εξής φάσεις:\n1. Ηρεμία (ύπνος, λήθαργος). Τα ηφαίστεια δε βρίσκονται πάντοτε σε κατάσταση ενέργειας (δράσης). Πάντοτε μεταξύ δύο διαδοχικών δράσεων υπάρχει ένα χρονικό διάστημα (συνήθως ακανόνιστο), κατά το οποίο η δράση του ηφαιστειου είτε είναι πολύ μικρή είτε δεν υπάρχει καθόλου. Η κατάσταση αυτή λέγεται ηρεμία ή ύπνος ή λήθαργος.\n2. Ατμιδική. Είναι η φάση που προαγγέλλει την έκρηξη (δράση) του ηφαιστείου. Ακούγονται υποχθόνιοι κρότοι γίνονται δονήσεις, το έδαφος και τα νερά των πλησιέστερων πηγών θερμαίνονται, η φυτική βλάστηση καταστρέφεται, κυρίως όμως παρατηρούνται ατμοί να εξέρχονται από τον κρατήρα του ηφαιστείου και από δευτερεύουσες ρωγμές. Οι ατμίδες είναι μείγμα αερίων, κυρίως υδρατμών, θείου και θειικών αλάτων, θερμοκρασίας 900-1000 βαθμών C.\n3. Μέτρια συνεχόμενη εκρηκτική δράση. Παρατηρούνται σεισμικές δονήσεις, που οφείλονται στην άνοδο του μάγματος. Γίνονται εκρήξεις (περιοδικά) και εκσφενδονίζονται κομμάτια λάβας και διάφορα αναβλήματα. Η δράση του ηφαιστείου αρχίζει πλέον να γίνεται καταστρεπτική και πολλές φορές διαρκεί πολλά χρόνια.\n4. Εκρηκτική δράση. Μπορεί να παρουσιάσει, ακόμα και στο ίδιο ηφαίστειο, διάφορους βαθμούς έντασης. Η έκρηξη συνοδεύεται πάντοτε από ηχητικά και σεισμικά φαινόμενα, ενώ ταυτόχρονα εκτινάσσονται στερεά υλικά αέρια και χύνεται λάβα. Το φαινόμενο είναι θεαματικό, αλλά και καταστρεπτικό ταυτόχρονα. Η ενέργεια που ελευθερώνεται μπορεί να είναι από μερικές εκατοντάδες κιλοβάτ μέχρι χιλιάδες δισεκατομμύρια κιλοβάτ. Ανάλογη είναι και η θερμοκρασία.\nΕΝΕΡΓΑ ΚΑΙ ΣΒΗΣΜΕΝΑ ΗΦΑΙΣΤΕΙΑ\nΤα ηφαίστεια, ανάλογα με την εκδήλωση ηφαιστειακής δράσης, χαρακτηρίζονται ως ενεργά, ανενεργά ή σβησμένα. Εντούτοις, αυτή η κατάταξη μπορεί να είναι σχετικά υποκειμενική και ίσως ανακριβής.\nΈνα ηφαίστειο θεωρείται ενεργό όταν έχει εκραγεί στους ιστορικούς χρόνους. Όμως, ο ορισμός αυτός είναι ασαφής, διότι η καταγεγραμμένη ιστορία ξεκινά, για παράδειγμα, πριν κάποιες χιλιάδες χρόνια στην Ευρώπη και την Ασία, ενώ στις Ηνωμένες Πολιτείες μόνο πριν από κάποιες εκατοντάδες χρόνια. Γενικά, οι επιστήμονες θεωρούν ένα ηφαίστειο ως ενεργό, εάν εμφανίζει σήμερα εκρηκτική δράση, ή κάποια άλλη δραστηριότητα, όπως σεισμική, ή κάποια τοπογραφική ανύψωση ή εκπομπή αερίων. Το ινστιτούτο Smithsonian έχει καταγράψει 539 ηφαίστεια με ιστορικές εκρήξεις στους ιστορικούς χρόνους.\nΕπιπρόσθετα, υπάρχουν 529 ηφαίστεια που δεν εξερράγησαν κατά τους ιστορικούς χρόνους, υπάρχουν όμως σαφή δεδομένα εκρηκτικής δραστηριότητας κατά τα τελευταία 10.000 χρόνια. Αυτά θεωρούνται ανενεργά, αφού είναι σε θέση να εκραγούν ξανά.\nΤο αν ένα ανενεργό ηφαίστειο είναι πράγματι σβησμένο ή απλώς βρίσκεται σε περίοδο ηρεμίας, εξαρτάται εν μέρει από τη μέση περίοδο ηρεμίας μεταξύ των εκρήξεων. Μερικά (πχ. ηφαίστεια Toba και Yellowstone) έχουν περιόδους ηρεμίας της τάξης των εκατοντάδων χιλιάδων ετών, ενώ άλλα (πχ. ηφαίστεια Χαβάης) έχουν περιόδους ηρεμίας με μικρή διάρκεια. Εντούτοις, η περιοχή Yellowstone που δεν έχει δώσει έκρηξη τα τελευταία 70.000 χρόνια και θα μπορούσε να θεωρηθεί ανενεργή, στην πραγματικότητα είναι ενεργή διότι εμφανίζει γρήγορο ρυθμό ανύψωσης, συχνούς σεισμούς και φυσικά ένα πολύ εκτεταμένο και ενεργό γεωθερμικό πεδίο. Από την άλλη μεριά, μικροί κώνοι σκωριών που σχηματίζονται σήμερα μπορεί να θεωρηθούν σβησμένοι μετά την έκρηξή τους, διότι συνήθως εκρήγνυνται μόνο μία φορά.\nΕΝΕΡΓΑ ΗΦΑΙΣΤΕΙΑ ΤΗΣ ΕΛΛΑΔΑΣ\nΤα ηφαίστεια στην Ελλάδα φτάνουν τα 39, ενώ πέντε από αυτά είναι ακόμα ενεργά. Όλα αυτά τα ηφαιστειακά κέντρα βρίσκονται σ’ ένα νοητό «τόξο» που ξεκινά από την Κόρινθο και καταλήγει στη Νίσυρο.\nH Mήλος είναι σχεδόν εξ ολοκλήρου ένα ηφαιστειακό νησί. Tο ηφαίστειο της Φυριπλάκας, έχει ένα εντυπωσιακό κρατήρα με διάμετρο 1700 μέτρα και ύψος 220 μέτρα περίπου, διατηρείται πολύ καλά και βρίσκεται στο κεντρικό και νότιο τμήμα του νησιού. Επίσης το ηφαίστειο του Tράχηλα, στο B.-B.Δ. τμήμα του νησιού, από το οποίο διατηρείται μόνο ένα μικρό τμήμα.\nΤο ηφαίστειο στα Μέθανα είναι γνωστό από τα αρχαία χρόνια και η ηφαιστειακή δραστηριότητά του είναι γνωστή από την περίοδο 276 έως 239 π.χ. από αναφορές που έκαναν οι γνωστοί αρχαίοι ιστορικοί Στράβωνας, Παυσανίας και Οβίδιος. Κοντά στο χωριό Καμένη Χώρα στα Μέθανα βρίσκεται ο πιο γνωστός κρατήρας από τους 30 κρατήρες του ηφαιστείου των Μεθάνων. Το ηφαίστειο στα Μέθανα ανήκει στο ηφαιστειακό τόξο στο νότιο Αιγαίο, βρισκόταν σε μεγάλη δραστηριότητα στα αρχαία χρόνια και πολλές εκρήξεις εκδηλώθηκαν κυρίως κατά την περίοδο προς το τέλος της τριτογενούς περιόδου και κατά τη διάρκεια της τεταρτογενούς περιόδου. Το μη ενεργό πλέον ηφαίστειο στα Μέθανα εκδήλωσε μια πολύ μεγάλη έκρηξη στο χωριό Καμένη Χώρα κατά την περίοδο 277 έως 240 π.χ. και αναφέρεται από τους ιστορικούς Παυσανία και Στράβωνα. Ο κρατήρας που δημιουργήθηκε ύστερα από τη μεγάλη έκρηξη έχει βάθος περίπου 50 μέτρων και διάμετρο 100 μέτρων.\nΣτην περιοχή των Αγίων Θεοδώρων στα σύνορα της Αττικής με την Κορινθία , υπάρχει ένα ηφαίστειο χωρίς κρατήρα που ακόμη και σήμερα διατηρεί έντονη μετα-ηφαιστειακή δραστηριότητα. Το Σουσάκι, αποτελεί το βόρειο άκρο του ηφαιστειακού «τόξου». Βρίσκεται σε υψόμετρο 180 μέτρων από την επιφάνεια της θάλασσας και σήμερα, περίπου 2,5 εκατομμύρια χρόνια μετά την τελευταία του έκρηξη διατηρεί εντονότατη δραστηριότητα καθώς από αυτό εκλύονται στην ατμόσφαιρα πολλά δεκάδες χιλιάδες κυβικά διοξειδίου του άνθρακα, μεθανίου και υδροθείου ενώ η θερμοκρασία στην πλαγιά του φτάνει ακόμη και τους 42 βαθμούς Κελσίου. Στα στόμια των πολλών στοών (φυσικών και τεχνητών) που υπάρχουν στην περιοχή, συναντώνται συχνά ψόφια έντομα και πουλιά, θανατωμένα από τα δηλητηριώδη αέρια. Στην περιοχή του ηφαιστείου υπάρχουν δύο φαράγγια τα οποία περιβάλλονται από πλαγιές με πολύ εντυπωσιακά ηφαιστειακά πετρώματα ενώ σε αυτά τρέχουν νερά που τροφοδοτούνται από πηγές διάσπαρτες κατά μήκος τους.\nΤο ηφαίστειο της Νισύρου συγκαταλέγεται και αυτό στα ενεργά ηφαίστεια της χώρας μας. Το ηφαίστειο της Νισύρου βρίσκεται στο χωριό Νικειά και είναι το σημαντικότερο αξιοθέατο του νησιού. Έχει συνολικά πέντε κρατήρες με μεγαλύτερο τον «Στέφανο», διαμέτρου 260 μέτρων και βάθους 30 μέτρων. Οι πέντε κρατήρες του ηφαιστείου σχηματίζουν το οροπέδιο του Λακκίου, το οποίο δημιουργήθηκε από την έκρηξη του ηφαιστείου το 1552. Ο τελευταίος κρατήρας του ηφαιστείου, ο «Μικρός Πολυβώτης», δημιουργήθηκε το 1887, όταν σημειώθηκε και η τελευταία -μέχρι στιγμής- υδροθερμική έκρηξη του ηφαιστείου. Το ηφαίστειο της Νισύρου θεωρείται ενεργό και λόγω της εύκολης προσπέλασης στους κρατήρες του, το επισκέπτονται κάθε χρόνο πολλές χιλιάδες κόσμου αλλά και ειδικοί επιστήμονες. Το μόνο που πρέπει να έχετε κατά νου αν έχετε σκοπό να κατεβείτε στον πυθμένα του ηφαιστείου είναι το κλειστό παπούτσι. Μπορεί η μυρωδιά από το θειάφι να είναι έντονη (μυρίζει σαν κλούβιο αυγό) αλλά πρόκειται για μια εμπειρία μοναδική που κάθε επισκέπτης του νησιού πρέπει να ζήσει.\nΗ Σαντορίνη αποτελεί ένα από τα 5 ηφαιστειακά κέντρα που απαρτίζουν το νότιο ηφαιστειακό τόξο του. Είναι χαρακτηριστική η εικόνα των τεράστιων ηφαιστειακών βράχων που είναι γεμάτοι από ολόλευκα σπίτια και εκκλησίες. Το ηφαίστειο της Σαντορίνης είναι από τα μεγαλύτερα υποθαλάσσια ενεργά ηφαίστεια στο κόσμο, το οποίο διαθέτει τον μεγαλύτερο κρατήρα παγκοσμίως. Ίσως το μόνο ηφαίστειο που η Καλντέρα του φθάνει μέχρι τη θάλασσα. Η μεγαλύτερή του έκρηξη συνέβη κατά τη διάρκεια της Μινωικής Εποχής του Χαλκού πριν από 3.600 χρόνια. Ολόκληρο το κέντρο του τότε κυκλικού νησιού βυθίστηκε στη θάλασσα κατά τη διάρκεια της τρομερής ηφαιστειακής έκρηξης. Η έκρηξη προκάλεσε παλιρροιακό κύμα που κυριολεκτικά αφάνισε τον προηγμένο πολιτισμό της Μινωικής Κρήτης, 70 μίλια νότια της Σαντορίνης. Η τεράστια μάζα ελαφρόπετρας που εκτινάχθηκε κατά την ηφαιστειακή έκρηξη κάλυψε την επιφάνεια της θάλασσας σε μία ευρεία περιοχή που εν συνεχεία ξεβράστηκαν στις ακτές σε υψηλότερα επίπεδα από το τσουνάμι που προκλήθηκε από την έκρηξη. Στις περισσότερες από τις γύρω περιοχές του Αιγαίου, βρέθηκαν κομμάτια ελαφρόπετρας που φαίνεται πως είχαν παρασυρθεί στην επιφάνεια της θάλασσας. Ελαφρόπετρα επίσης βρέθηκε στις βόρειες ακτές της Κρήτης, στις ακτές της Ανάφης, της Λήμνου, της Πάρου, της Σαμοθράκης, της Κύπρου, ακόμη και του Ισραήλ. Οι ειδικοί έχουν ανακαλύψει ίχνη αυτής της έκρηξης ακόμη και μέχρι το Δέλτα του Νείλου στην Αίγυπτο. Αυτό που αποτελεί σήμερα τη Σαντορίνη είναι ένα μεγάλο μέρος του (τότε κυκλικού) νησιού σε σχήμα ημισελήνου, που βρίσκεται και η μεγαλύτερη καλντέρα της Γης.\nΕΤΟΙΜΟΤΗΤΑ ΓΙΑ ΗΦΑΙΣΤΕΙΑΚΕΣ ΕΚΡΗΞΕΙΣ\nΟ ηφαιστειακός κίνδυνος στον Ελλαδικό χώρο περιορίζεται στα ενεργά ηφαίστεια της Σαντορίνης και της Νισύρου και σε ακτίνα μερικών δεκάδων χιλιομέτρων από αυτά.\nΠΡΙΝ ΑΠΟ ΤΗΝ ΕΚΡΗΞΗ\nΝα είστε προετοιμασμένοι για τα φαινόμενα που συνοδεύουν τις ηφαιστειακές εκρήξεις, όπως, εκτίναξη αναβλημάτων, πυροκλαστικές ροές (συμπυκνωμένη ηφαιστειακή τέφρα που κινείται με μεγάλες ταχύτητες), λασποροές, κατολισθήσεις, σεισμούς, έκλυση τοξικών αερίων, πτώση ηφαιστειακής στάχτης και τσουνάμι.\nΕάν κατοικείτε σε περιοχή κοντά σε ηφαίστειο καταστρώστε οικογενειακό σχέδιο εκκένωσης και επιλέξτε κατάλληλη οδό διαφυγής σύμφωνα με τις οδηγίες των Αρχών.\nΚΑΤΑ ΤΗ ΔΙΑΡΚΕΙΑ ΤΗΣ ΕΚΡΗΞΗΣ\nΕάν βρεθείτε σε μικρή απόσταση από την έκρηξη:\nΑπομακρυνθείτε άμεσα και κινηθείτε σε περιοχές με σχετικά υψηλό υψόμετρο, διότι είναι πολύ πιθανό να συμβούν εκτινάξεις αναβλημάτων, ροές λάβας και πυροκλαστικές ροές καθώς και έκλυση τοξικών αερίων.\nΑκολουθήστε πιστά τις οδηγίες εκκένωσης της περιοχής που δίδονται από τις Αρχές.\nΕάν βρεθείτε σε ικανή απόσταση από την έκρηξη αλλά υπάρχει πτώση ηφαιστειακής τέφρας:\nα) εάν βρίσκεστε σε κλειστό χώρο:\nΕνημερωθείτε από τα μέσα μαζικής ενημέρωσης και το διαδίκτυο σχετικά με το αν πρέπει να εκκενώσετε την περιοχή ή να παραμείνετε εντός στεγασμένων χώρων.\nΚλείστε όλες τις πόρτες και τα παράθυρα. Τοποθετήστε βρεγμένες πετσέτες κάτω από τις πόρτες και σφραγίστε με κολλητική ταινία πόρτες και παράθυρα που δεν κλείνουν αεροστεγώς\nΕάν πάσχετε από χρόνια αναπνευστικά προβλήματα, μείνετε μέσα και αποφύγετε την άσκοπη έκθεση στην ηφαιστειακή τέφρα. Φορέστε μάσκα μιας χρήσεως για να προστατευθείτε από την ηφαιστειακή τέφρα που τυχόν έχει εισχωρήσει στον εσωτερικό χώρο.\nΕάν αισθανθείτε ερεθισμό στα μάτια, την μύτη ή τον λαιμό απομακρυνθείτε αμέσως από την περιοχή, διότι ο ερεθισμός αυτός οφείλεται πιθανότατα στην παρουσία τοξικών αερίων. Όταν βρεθείτε σε περιοχή χωρίς υψηλή συγκέντρωση τοξικών αερίων ο ερεθισμός παύει να υφίσταται.\nΑν μπορείτε αποφύγετε την οδήγηση. Η ηφαιστειακή τέφρα δημιουργεί προβλήματα στους κινητήρες εσωτερικής καύσης και κάνει το οδόστρωμα ιδιαιτέρα ολισθηρό. Εάν η οδήγηση είναι απαραίτητη, οδηγείτε με μειωμένη ταχύτητα, ανεβασμένα παράθυρα και χωρίς κλιματισμό. Χρησιμοποιήστε προβολείς ομίχλης και άφθονο υγρό στους υαλοκαθαριστήρες.\nΕάν βρίσκεστε σε παράκτια περιοχή μετακινηθείτε προς περιοχές με υψηλότερο υψόμετρο καθώς διάφορα φαινόμενα που συνοδεύουν μια ηφαιστειακή έκρηξη μπορεί να προκαλέσουν θαλάσσια κύματα βαρύτητας (τσουνάμι).\nβ) εάν βρίσκεστε σε ανοιχτό χώρο:\nΦορέστε μακριά ρούχα, προστατευτικά γυαλιά ασφαλείας και μάσκα μιας χρήσεως για να προστατευθείτε από την ηφαιστειακή τέφρα.\nΠροσπαθήστε να καλυφθείτε σε στεγασμένο χώρο. Εάν αυτό δεν είναι δυνατό, καλύψτε το κεφάλι σας για να προστατευθείτε από πτώση ηφαιστειακών υλικών μεγαλύτερου μεγέθους.\nΑν μπορείτε αποφύγετε την οδήγηση, διαφορετικά οδηγείτε σύμφωνα με τις οδηγίες που δόθηκαν παραπάνω.\nΜΕΤΑ ΤΗΝ ΕΚΡΗΞΗ\nΠαραμείνετε σε στεγασμένο χώρο, ιδιαίτερα αν υπάρχει χρόνιο αναπνευστικό πρόβλημα.\nΣυνεχίστε να φοράτε προστατευτικά γυαλιά ασφαλείας καθώς και μάσκα μιας χρήσης.\nΣυνεχίστε να φοράτε μακριά ρούχα.\nΚαθαρίστε τις στέγες, των σπιτιών από την ηφαιστειακή τέφρα, η οποία μπορεί να γίνει πολύ βαριά και να προκαλέσει καταπτώσεις.\nΚαθαρίστε τους εξωτερικούς και εσωτερικούς χώρους των σπιτιών από την ηφαιστειακή τέφρα.\nΜΥΘΟΙ ΓΙΑ ΤΑ ΗΦΑΙΣΤΕΙΑ\nΤο ηφαίστειο της Νισύρου ανήκει στο ηφαιστειακό τόξο που αποτελεί μέρος του ελληνικού τόξου του Νοτίου Αιγαίου. Σύμφωνα με την ελληνική μυθολογία το ηφαίστειο της Νισύρου δημιουργήθηκε κατά τη διάρκεια της περίφημης Γιγαντομαχίας. Οι Γίγαντες που ήταν παιδιά της Γαίας και είχαν μορφή ανθρώπου αλλά ήταν τρομεροί στην όψη, πελώριοι στο ανάστημα και ακαταμάχητοι στη δύναμη, κάποτε συγκρούστηκαν με τους Ολύμπιους θεούς, των οποίων αρχηγός ήταν ο Δίας. Παρότι η δύναμη των Γιγάντων ήταν μεγάλη τελικά νικήθηκαν από τους θεούς. Ο θεός Ποσειδώνας καταδίωξε τον Γίγαντα Πολυβώτη κατόπιν εντολής του Δία έως την Κω. Εκεί ο Ποσειδώνας απέσπασε ένα τμήμα του νησιού και το έριξε πάνω στον Πολυβώτη, δημιουργώντας έτσι τη Νίσυρο. Οι αρχαίοι έλληνες θεωρούσαν ότι η ηφαιστειακή και σεισμική δραστηριότητα του ηφαιστείου της Νισύρου, ο κρατήρας του οποίου ονομάζεται Πολυβώτης, οφείλονταν στις κινήσεις και τους αναστεναγμούς του εγκλωβισμένου Γίγαντα.\nΤο ηφαίστειο της Σαντορίνης ανήκει στο ηφαιστειακό τόξο του Αιγαίου και είναι ένα από τα πιο γνωστά ηφαίστεια της Ευρώπης.\nΣύμφωνα με έναν από τους μύθους της αρχαίας ελληνικής μυθολογίας η έκρηξη του ηφαιστείου προκλήθηκε από τον Φαέθοντα. Ο Φαέθων, γιος του Ήλιου και της Κλυμένης, παράκουσε τις συμβουλές των γονιών του και προσπάθησε να οδηγήσει ο ίδιος για μία ημέρα το άρμα του Ήλιου. Όμως δεν κατάφερε να συγκρατήσει τα αφηνιασμένα άλογα του άρματος, ξέφυγε από την πορεία που έπρεπε να ακολουθήσει και προκάλεσε καταστροφικές επιπτώσεις στη γύρω περιοχή. Αλλού η Γη ξεράθηκε και τα ποτάμια της στέρεψαν, γιατί το άρμα πλησίασε πολύ κοντά της και αλλού καλύφθηκε από χιόνια και πάγους, γιατί το άρμα του Ήλιου απομακρύνθηκε πάρα πολύ. Τότε χρειάστηκε να επέμβει ο Δίας, ο οποίος κατακεραύνωσε τον Φαέθοντα για να μπορέσει να σταματήσει το άρμα και τις επιπτώσεις στη γη. Ένας δεύτερος μύθος θεωρεί τον Τρίτωνα, γιο του Ποσειδώνα και της Αφροδίτης, ως δημιουργό της Σαντορίνης. Κάποτε ο Τρίτωνας αποφάσισε να δημιουργήσει ένα ξεχωριστό κομμάτι γης ανάμεσα στην Κρήτη και στην ηπειρωτική Ελλάδα. Άπλωσε λοιπόν το χέρι του και τάραξε τα αφρισμένα νερά του πελάγους, ώσπου ξεβράστηκε ένα καινούριο νησί, ανάμεσα σε βουνά πυρωμένης λάβας. Μια άλλη εκδοχή αναφέρει ότι ο Ποσειδώνας, ο θεός της θάλασσας, όταν ηττήθηκε από τη θεά Αθηνά στη διεκδίκηση της Αθήνας, δημιούργησε μεγάλα κύματα, που δεν είναι άλλα από τα θαλάσσια κύματα βαρύτητας που εκδηλώθηκαν στο Αιγαίο πέλαγος μετά την έκρηξη του ηφαιστείου της Σαντορίνης. Δεν αποκλείεται επίσης ο μύθος του Δευκαλίωνα και της Πύρρας που γλίτωσαν από τον κατακλυσμό που προκάλεσε ο Δίας για να τιμωρήσει τους ανθρώπους να έχει άμεση σχέση με την έκρηξη της Σαντορίνης.\nΗφαίστεια Αιγαίου Πελάγους\nΟι αρχαίοι Έλληνες συχνά απέδιδαν την ηφαιστειακή δραστηριότητα που παρατηρείται σε διάφορες περιοχές του Αιγαίου πελάγους στον θεό της φωτιάς, τον Ήφαιστο. Σύμφωνα με μία εκδοχή ο Ήφαιστος γεννήθηκε τόσο άσχημος και παραμορφωμένος, που η ίδια η μητέρα του η Ήρα τον πέταξε από τον Όλυμπο. Ο θεός έπεσε στη θάλασσα, όπου τον περισυνέλεξαν η Θέτις και η Ευρυνόμη, οι οποίες τον ανέθρεψαν για εννέα χρόνια. Όταν ο Ήφαιστος μεγάλωσε δημιούργησε το πρώτο του σιδηρουργείο στο βυθό του Αιγαίου πελάγους, σφυρηλατώντας και φτιάχνοντας όμορφα αντικείμενα και όπλα. Κατά μία άλλη εκδοχή ο Δίας θύμωσε με τον Ήφαιστο, γιατί ο τελευταίος πήρε το μέρος της μητέρας του Ήρας κατά τη διάρκεια μιας σύγκρουσης και τον πέταξε από την θεϊκή κατοικία στη γη. Ο Ήφαιστος έπεσε στη νήσο Λήμνο, όπου τον βρήκαν εξαντλημένο οι κάτοικοι του νησιού, οι οποίοι και τον περιέθαλψαν. Παρόλη την περιποίηση ο θεός έμεινε κουτσός από εκείνη τη φοβερή πτώση. Η περίθαλψη και η φιλοξενία των κατοίκων της Λήμνου όμως συγκίνησε τον θεό ο οποίος δημιούργησε εκεί το εργαστήρι του. Και στις δύο προαναφερόμενες εκδοχές οι αρχαίοι Έλληνες, προσπαθώντας να ερμηνεύσουν την εκδήλωση ηφαιστειακής και σεισμικής δραστηριότητας στην περιοχή, υποστήριζαν ότι οφειλόταν στον Ήφαιστο, ο οποίος εργαζόταν κατά διαστήματα ασταμάτητα στο σιδηρουργείο του. Παράλληλα όταν δεν παρατηρούσαν έντονη ηφαιστειακή ή σεισμική δραστηριότητα έδιναν την εξήγηση ότι ο Ήφαιστος δεν ζει πάντοτε εξόριστος, αλλά επανέρχεται κάποιες φορές στον Όλυμπο και εκείνο το χρονικό διάστημα τα εργαστήριά του παραμένουν κλειστά. Άλλες εκδοχές του μύθου θέλουν το σιδηρουργείο του Ηφαίστου να φιλοξενείται σε άλλες ηφαιστειογενείς περιοχές, όπως η Αίτνα ή ο Βεζούβιος.\nΗ Αίτνα είναι ένα ενεργό ηφαίστειο στις ανατολικές ακτές της Σικελίας, το μεγαλύτερο και υψηλότερο ενεργό ηφαίστειο στην Ευρώπη (ύψος 3.350μ.).\nΣύμφωνα με την Ελληνική μυθολογία, ο θεός Αίολος είχε φυλακίσει τους ανέμους σε σπηλιές κάτω από την Αίτνα. Ένας άλλος μύθος αποδίδει την ηφαιστειακή δραστηριότητα της Αίτνας στο Γίγαντα Τυφώνα. Ο Γίγαντας αυτός είχε δύναμη πολύ μεγαλύτερη από τα άλλα παιδιά της Γαίας. Το σώμα του μέχρι τη μέση έμοιαζε με άνθρωπο, αλλά απ’ τη μέση και κάτω είχε σώματα κουλουριασμένων φιδιών. Από τα μάτια του έβγαινε φωτιά και από τα κεφάλια του κραυγές και συριγμοί. Όταν ο Τυφώνας μεγάλωσε, ανέβηκε στον Όλυμπο για να εκδικηθεί τους θεούς επειδή αποδεκάτισαν τους Γίγαντες. Εκεί εκσφενδόνιζε βράχους και μαινόταν με αφάνταστη οργή και με εκκωφαντικές βοές που έβγαζε από τα εκατό λαρύγγια του, οπότε οι θεοί για να γλυτώσουν κατέφυγαν στην Αίγυπτο, όπου κρύφτηκαν μεταμορφωμένοι σε ζώα. Μετά από αλλεπάλληλες συγκρούσεις με τον Δία, ο Τυφώνας κατέφυγε τελικά στη Σικελία, όπου ο Δίας τον κεραυνοβόλησε, του πέταξε το όρος Αίτνα και τον καταπλάκωσε κλείνοντάς τον για πάντα στα έγκατα της γης. Από τότε ο Τυφώνας οργισμένος συνεχίζει κατά καιρούς να δονεί τη γη, να βγάζει άναρθρες κραυγές και πύρινες γλώσσες στο νησί της Σικελίας.\nΣύμφωνα με τη Ρωμαϊκή μυθολογία, ο Vulcan, ο θεός της φωτιάς (αντίστοιχος με τον θεό Ήφαιστο της ελληνικής μυθολογίας), είχε το εργαστήριό του κάτω από την Αίτνα και εξαιτίας των δραστηριοτήτων του προκαλούνταν σεισμοί και ηφαιστειακές εκρήξεις.\nΗφαίστεια Iztaccihuatl και Popocatepelt\nΤο Iztaccihuatl (ύψος 5.230μ.) και το Popocatepelt (ύψος 5.426μ.) είναι δύο ενεργά ηφαίστεια στο Μεξικό. Ο μύθος των αρχαίων Ναχούας για τα ηφαίστεια αυτά αναφέρει ότι την εποχή που οι Αζτέκοι ζούσαν στο Tenochtitlan, τη σημερινή πόλη του Μεξικού, ο αρχηγός τους είχε μία κόρη την Iztaccihuatl, την οποία και προετοίμαζε για να τον διαδεχθεί. Όταν η Iztaccihuatl ενηλικιώθηκε αγάπησε τον Popoca, έναν νεαρό άνδρα από τη φυλή της. Μια μέρα όμως ξέσπασε πόλεμος και ο αρχηγός των Αζτέκων ζήτησε από τον Popoca να γυρίσει νικητής για να μπορέσει να παντρευτεί την κόρη του. Μετά από πολλούς μήνες μάχης ένας πολεμιστής που μισούσε τον Popoca έστειλε ένα ψεύτικο μήνυμα, το οποίο έλεγε ότι ο στρατός είχε νικήσει στον πόλεμο, αλλά ο Popoca είχε πεθάνει στη μάχη. Όταν η Izta το έμαθε, σταμάτησε να τρώει, αρνήθηκε να βγαίνει έξω, ώσπου κάποια στιγμή αρρώστησε και πέθανε από λύπη. Καθώς ετοίμαζαν την κηδεία της, ο Popoca και οι άνδρες του έφτασαν στην πόλη νικητές. Όταν ο Popoca έμαθε ότι η Izta πέθανε, έφυγε από την πόλη παίρνοντας μαζί του το σώμα της αγαπημένης του. Φτάνοντας σε μία ορεινή περιοχή διέταξε τους άνδρες του να φτιάξουν ένα «νεκρικό κρεβάτι» με λουλούδια για την Izta και έπειτα γονάτισε δίπλα της και πέθανε. Οι θεοί συγκινημένοι από την αγάπη του Popoca και της Izta μετέτρεψαν τα σώματά τους σε ηφαίστεια. Το μεγαλύτερο ηφαίστειο είναι το Popocatepetl, το οποίο στη γλώσσα των Ναχούας σημαίνει «βουνό που καπνίζει», και το μικρότερο το Iztaccihuatl.\nΤο βουνό Mazama είναι ένα ηφαίστειο στην πολιτεία του Oregon των ΗΠΑ, το οποίο έχει μία λίμνη στον κρατήρα του. Σύμφωνα με έναν ινδιάνικο μύθο οι βίαιες εκρήξεις του Mazama προκαλούνταν από τη σύγκρουση δύο θεών, του La-o και του Skell. Ο La-o ήταν το κυρίαρχο πνεύμα στην περιοχή της λίμνης και κάτω από τον έλεγχό του είχε πολλά μικρότερα πνεύματα, που μπορούσαν να αλλάζουν τη μορφή τους κατά βούληση. Τα πνεύματα αυτά έπαιρναν τη μορφή ζώων, όταν ήθελαν να βγουν έξω στη στεριά. Ο Skell ήταν ένα ισχυρό πνεύμα το οποίο ζούσε σε ένα βάλτο. Είχε πολλούς υπηκόους, οι οποίοι έπαιρναν τη μορφή πουλιών και τεράτων όταν έβγαιναν στη στεριά, όπως: αντιλόπης, φαλακρού αετού, χρυσού αετού και άλλων. Κάποτε σφοδρός πόλεμος ξέσπασε μεταξύ του La-o και του Skell και των ακολούθων τους. Τελικά ο Skell σκοτώθηκε και η καρδιά του αφαιρέθηκε από το σώμα του και μεταφέρθηκε θριαμβευτικά στην περιοχή του La-o. Αμέσως διοργανώθηκε μεγάλη γιορτή για τον θάνατο του Skell και τη νίκη του La-o. Κατά τη διάρκεια της γιορτής η καρδιά του Skell πήγαινε από χέρι σε χέρι, όμως οι πιστοί του ακόλουθοι γνώριζαν ότι εάν τοποθετούσαν την καρδιά στο σώμα του Skell αυτός θα μπορούσε να ζήσει πάλι, γι’ αυτό και περίμεναν την κατάλληλη ευκαιρία. Έτσι όταν η καρδιά έφτασε στα χέρια της αντιλόπης, αυτή έτρεξε γρήγορα προς τα ανατολικά σαν τον άνεμο. Όταν κουράστηκε, πέρασε την καρδιά στον φαλακρό αετό και αυτός με τη σειρά του στον χρυσό αετό και ούτω καθεξής. Μολονότι οι άνθρωποι του La-o τους κατεδίωκαν με μεγάλη ταχύτητα, απέτυχαν να τους προφτάσουν και εγκατέλειψαν την καταδίωξη. Όταν η καρδιά του Skell επέστρεψε στο σώμα του, αυτός ζωντάνεψε και πάλι και ο πόλεμος συνεχίστηκε, καθώς και οι εκρήξεις του ηφαιστείου Mazama.\nΗφαίστειο St. Helen’s\nΤο ηφαίστειο St. Helen’s βρίσκεται στη δυτική ακτή των Ηνωμένων Πολιτειών Αμερικής και συγκεκριμένα στην πολιτεία Washington. Είναι ένα από τα δεκαπέντε ενεργά ηφαίστεια της οροσειράς Cascade. Σύμφωνα με τη μυθολογία τα βουνά: St Helen’s, Hood και Adams που βρίσκονται στην περιοχή της πολιτείας Washington ήταν κάποτε άνθρωποι. Το βουνό St. Helen ήταν μια όμορφη κοπέλα που ονομαζόταν Loowit. Δύο αδέλφια, ο Wyeast και ο Klickitat αγάπησαν τη Loowit, αλλά αυτή δεν μπορούσε να διαλέξει έναν από τους δύο, οπότε άρχισε μία σκληρή διαμάχη μεταξύ τους. Ο πατέρας των δύο αγοριών θυμωμένος καθώς ήταν με αυτή τη συνεχή σύγκρουση μετέτρεψε και τους τρεις σε βουνά. Η Loowit έγινε το βουνό της Αγίας Ελένης, ο Wyeast το βουνό Hood, ενώ ο Κlickitat το βουνό Adams.\nΤο ηφαίστειο Kilauea βρίσκεται στη νότια Χαβάη. Είναι το πιο ενεργό από τα πέντε ηφαίστεια που αποτελούν το νησί της Χαβάης και ένα από τα πιο ενεργά ηφαίστεια του κόσμου. Στη Χαβάη πίστευαν ότι το Kilauea ήταν η κατοικία της όμορφης αλλά και πολύ οξύθυμη θεάς Pele, η οποία ήταν η θεά της φωτιάς, της αστραπής, του χορού, των ηφαιστείων και της βίας. Οι κάτοικοι της περιοχής θεωρούσαν ότι πάνω στο θυμό της προκαλούσε σεισμούς χτυπώντας με τα πόδια της τη γη και δημιουργούσε ηφαιστειακές εκρήξεις σκάβοντας το βουνό με το μαγικό της ραβδί. Υπάρχουν αρκετοί μύθοι και θρύλοι για τη θεά Pele. Σύμφωνα με έναν από αυτούς η Pele έφτασε στη Χαβάη από την Ταϊτή για να ξεφύγει από την οργή της μεγαλύτερης αδελφής της, της οποίας έκλεψε τον σύζυγο. Άλλοι θρύλοι αναφέρουν ότι έφυγε από την Ταϊτή εξαιτίας μιας μεγάλης πλημμύρας ή ότι πήγε στη Χαβάη επειδή ήθελε να ταξιδέψει. Αφού εγκαταστάθηκε στο βουνό Kilauea η Pele ταξίδεψε σε ένα γειτονικό νησί όπου γνώρισε και αγάπησε ένα νεαρό που ονομαζόταν Lohiau. Όταν επέστρεψε πίσω στο σπίτι της, έστειλε τη μικρότερη αδελφή της να πάει και να της φέρει τον Lohiau, ο οποίος όμως στο ενδιάμεσο διάστημα είχε πεθάνει λόγω της αγάπης του για την Pele. Η αδελφή της Pele χρησιμοποίησε τις μαγικές της δυνάμεις για να τον επαναφέρει στη ζωή, ενώ ταυτόχρονα η Pele έστειλε ένα κύμα λάβας και σκότωσε την καλύτερη φίλη της αδελφής της επειδή φαντάστηκε ότι η αδελφή της της έκλεψε τον άντρα. Όταν τελικά η αδελφή της Pele έφερε το νεαρό στο Kilauea, έμαθε για τον θάνατο της φίλης της και λυπημένη όπως ήταν αγκάλιασε τον Lohiau. Η Pele τότε θύμωσε ακόμα περισσότερο και έστειλε λάβα για να σκοτώσει τον Lohiau. Προστατευόμενη από τις μαγικές δυνάμεις της, η αδελφή της Pele μαζί με τον Lohiau έφυγαν για το νησί του. Ένας άλλος μύθος αναφέρει ότι οι εκρήξεις των ηφαιστείων οφείλονταν στη διαμάχη της Pele και της αδελφής της. Η Pele διώχτηκε από τον πατέρα της από την Ταϊτή, επειδή είχε άσχημο χαρακτήρα και συνεχείς εκρήξεις θυμού, οπότε πήγε στη Χαβάη. Εκεί όμως κάτι έκανε στην αδελφή της και την εξόργισε. Από τότε άρχισαν οι συγκρούσεις των δύο αδερφών αλλά και οι ηφαιστειακές εκρήξεις του Kilauea.\nΣτο ανατολικό άκρο της Ιάβας, κοντά στην πόλη Probolinggo, βρίσκεται το ενεργό ηφαίστειο Bromo, στο κέντρο της ηφαιστειακής καλντέρας Tengger. Σύμφωνα με ένα μύθο η πριγκίπισσα Roro Ateng και ο σύζυγός της, Joko Seger δημιούργησαν ένα πριγκιπάτο, που το ονόμασαν Tengger (από τις τελευταίες συλλαβές των επιθέτων τους -teng και -ger). Το ζευγάρι δεν είχε παιδιά και ήταν τέτοια η λαχτάρα του να αποκτήσει, ώστε ανέβηκε στο βουνό Bromo για να προσευχηθεί στους θεούς. Οι θεοί δέχτηκαν να τους βοηθήσουν, αλλά τους ζήτησαν να υποσχεθούν ότι θα θυσιαστεί σ’ αυτούς το τελευταίο παιδί που θα κάνουν. Πράγματι η πριγκίπισσα και ο σύζυγός της έκαναν 25 παιδιά, όμως ποτέ δεν κράτησαν την υπόσχεσή τους, επειδή η Roco Anteng αρνήθηκε να θυσιάσει το τελευταίο παιδί της, τον Kusuma, στους θεούς. Ο Joko Seger θυμήθηκε το χρέος του όταν μια πανώλη σκόρπισε τον θάνατο στο χωριό και μόνο τότε αναγκάστηκε να θυσιάσει τον Kusuma. Σύμφωνα λοιπόν με τη μυθολογία στο σημείο όπου έγινε η θυσία ξεπήδησε ένα ηφαίστειο, το Bromo. Οι ορεσίβιοι κάτοικοι της περιοχής πιστεύουν ότι η Roro Ateng και ο Joko Senger ζουν ακόμη σε μια σπηλιά σε ένα άλλο μη ενεργό ηφαίστειο της περιοχής, το Widodaren, γι’ αυτό πηγαίνουν εκεί και προσεύχονται στους προγόνους τους και αφήνουν τάματα.\nΤο βουνό Semeru είναι ένα ενεργό ηφαίστειο στην ανατολική Ιάβα και είναι το υψηλότερο βουνό του νησιού. To ηφαίστειο είναι επίσης γνωστό ως Μαχαμέρου, δηλαδή το μεγάλο βουνό. Σύμφωνα με ένα μύθο του 16ου αιώνα το βουνό Semeru μεταφέρθηκε στην Ιάβα από την Ινδία και τοποθετήθηκε αρχικά στο δυτικό μέρος του νησιού. Όμως αυτό προκάλεσε μια κλίση στο νησί και έτσι αναγκαστικά το βουνό μεταφέρθηκε προς τα ανατολικά, ενώ αποκολλήθηκαν τμήματά του και σχηματίστηκαν τα βουνά Lawu, Wilis, Kelut, Kawi, Arjuno και Welirang. Η εκδήλωση ηφαιστειακής και σεισμικής δραστηριότητας σύμφωνα με τον θρύλο οφείλεται σε αυτή τη διαδικασία μετακινήσεων του Semeru.\nΤο Pinatubo είναι ένα ενεργό ηφαίστειο που βρίσκεται στο νησί Luzon στις Φιλιππίνες. Σύμφωνα με τους Aetas, τους ιθαγενείς κατοίκους που ζουν σε απομονωμένα ορεινά μέρη του νησιού Luzon, στην κορυφή του ηφαιστείου αυτού κατοικεί ο θεός Apo Mallari. Οι κάτοικοι πιστεύουν ότι ο θεός είναι γενναιόδωρος και τους δίνει όλα όσα έχουν, όταν όμως ο θεός θυμώνει ρίχνει στάχτη στην περιοχή για να δείξει τη δυσαρέσκειά του.\nΤο ηφαίστειο Schank είναι ένα ανενεργό ηφαίστειο και βρίσκεται στη νότια Αυστραλία. Οι Αβορίγινες κάτοικοι της περιοχής διηγούνταν ότι κάποτε υπήρχε ένας γίγαντας, ο Craitbul, ο οποίος έψαχνε μαζί με τη γυναίκα του και τους δύο γιους του ένα μέρος για να μείνουν. Στην αρχή εγκαταστάθηκαν στα βουνά Muirhead και Schank, αλλά το βογγητό του πνεύματος ενός πουλιού τούς τρόμαζε και τους ανάγκασε να εγκαταλείψουν και τα δύο αυτά βουνά και να εγκατασταθούν τελικά στο βουνό Gambier. Ύστερα από λίγο καιρό γέμισαν τα ηφαίστεια με νερό και το πνεύμα του πουλιού αναγκάστηκε να φύγει μακριά, γι’ αυτό και σήμερα δεν εκδηλώνονται ηφαιστειακές εκρήξεις και σεισμοί στην περιοχή αυτή.\nΗ ΕΠΙΔΡΑΣΗ ΤΩΝ ΗΦΑΙΣΤΕΙΩΝ ΣΤΟΝ ΑΝΘΡΩΠΟ ΚΑΙ ΤΟ ΠΕΡΙΒΑΛΛΟΝ\nΤα ηφαίστεια είναι γνωστά για τις φοβερές τους εκρήξεις, οι οποίες προκαλούν πολλές φορές σεισμούς και αντιμετωπίζονται από τους περισσότερους ανθρώπους σαν ένα φοβερό, επικίνδυνο και βλαβερό φυσικό φαινόμενο. Πράγματι, οι ηφαιστειακές εκρήξεις αποτελούν συχνά πρόβλημα και μπορεί να έχουν τρομερές επιπτώσεις τόσο σε ανθρώπινες ζωές και στην οικονομία, όσο και στο περιβάλλον. Από την άλλη πλευρά, πολλές φορές τα ηφαίστεια αποτελούν ισχυρή πηγή πλούτου για τους ντόπιους κατοίκους των τόπων όπου βρίσκονται.\nΤουρισμός, εξόρυξη ηφαιστειογενών ορυκτών και μεταλλευμάτων, γεωργικές καλλιέργειες, ιαματική λουτροθεραπεία, γεωθερμική ενέργεια κ.ά. είναι οικονομικές δραστηριότητες που αναπτύσσονται τόσο σε ευρωπαϊκά κράτη με ηφαιστειακή δράση όσο και στην Ελλάδα. Όσον αφορά τον ευρωπαϊκό χώρο, η Πομπηία δέχεται περίπου δύο εκατομμύρια τουρίστες κάθε χρόνο και τα εδάφη γύρω από τον Βεζούβιο είναι πολύ εύφορα, ενώ η Ισλανδία και η Ιταλία αξιοποιούν τη γεωθερμία για παραγωγή ενέργειας (θέρμανση κατοικιών και θερμοκηπίων, ηλεκτρική ενέργεια, ζεστό νερό σε κατοικίες κ.ά.). Όσον αφορά την Ελλάδα, σημαντικός είναι ο ορυκτός πλούτος της Σαντορίνης (ελαφρόπετρα κ.ά.) και της Μήλου (μπεντονίτης κ.ά.), ενώ η Σαντορίνη είναι ένας από τους πιο δημοφιλείς τουριστικούς προορισμούς σε παγκόσμιο επίπεδο. Επιπλέον, στις 60 από τις 80 επίσημα αναγνωρισμένες ιαματικές θερμομεταλλικές πηγές της χώρας μας αναπτύσσεται ο ιαματικός τουρισμός (Αριδαία, Λουτράκι Κορινθίας, Αιδηψός, Μέθανα, Τραϊανούπολη Έβρου κ.ά.).\nΤο 1784 ο Βενιαμίν Φραγκλίνος έκανε αυτό που θα γινόταν η πρώτη σύνδεση μεταξύ ηφαιστείων και παγκόσμιου κλίματος, όταν βρισκόταν στο Παρίσι ως ο πρώτος διπλωματικός εκπρόσωπος των Ηνωμένων Πολιτειών της Αμερικής. Παρατήρησε πως κατά τη διάρκεια του καλοκαιριού του 1873, το κλίμα ήταν ασυνήθιστα κρύο.\nΑυτό που είχε παρατηρήσει ο Βενιαμίν Φραγκλίνος ήταν βέβαια το αποτέλεσμα της ηφαιστειακής δραστηριότητας. Μια κολοσσιαία έκρηξη του ηφαιστειακού συστήματος Laki (μια αλυσίδα από ηφαίστεια στην οποία η λάβα ξεσπά μέσω μιας ρωγμής στο έδαφος και όχι από ένα συγκεκριμένο σημείο) στην Ισλανδία προκάλεσε αυτές τις διαταραχές. Οι εκρήξεις του Laki παρήγαγαν περίπου 14 κυβικά χιλιόμετρα από βασάλτη (λεπτή, μαύρη, ρευστή λάβα) κατά τη διάρκεια περισσοτέρων από οκτώ μηνών δραστηριότητας.\nΑκόμα σημαντικότερα από την άποψη του παγκόσμιου κλίματος ωστόσο, το συμβάν του Laki παρήγαγε επίσης ένα σύννεφο στάχτης που πιθανότατα είχε φτάσει μέχρι τη στρατόσφαιρα. Αυτό το σύννεφο προκάλεσε μια πυκνή καταχνιά στην Ευρώπη που σκοτείνιασε τον Ήλιο, ίσως μέχρι και τη Σιβηρία. Μαζί με τη σκόνη, το εκρηκτικό σύννεφο αποτελούνταν κυρίως από τεράστιες ποσότητες διοξειδίου του θείου, υδροχλωρίου και αερίων υδροφθορίου. Τα αέρια συνδυάστηκαν με νερό στην ατμόσφαιρα και προκάλεσαν όξινη βροχή, καταστρέφοντας σπαρτά και σκοτώνοντας ζώα σε φάρμες. Οι συνέπειες, βέβαια, ήταν περισσότερο σοβαρές στην Ισλανδία. Τελικά περισσότερο από το 75% των κτηνοτροφικών της ζώων και 25% του ανθρώπινου πληθυσμού της πέθαναν από λιμό ή από τις τοξικές επιδράσεις των νεφών που προήλθαν από τις εκρήξεις του Laki.\nΤο 1991 η έκρηξη του ηφαιστείου Πινατούμπο στις Φιλιππίνες, προκάλεσε την καταστροφή των παρακείμενων οικισμών, αλλά οι επιδράσεις του ηφαιστείου είχαν αντίκτυπο σε όλο τον κόσμο. Οι εκλύσεις χιλιάδων τόνων τέφρας του ηφαιστείου, μείωσαν την ένταση των ηλιακών ακτίνων.\nΓια τα πρώτα χρόνια μετά την έκρηξη, η θερμοκρασία παγκόσμια έπεσε κατά 0,5 βαθμούς Κελσίου. Γενικά, οι ηφαιστειακές εκρήξεις έχουν σημαντική επίδραση στο κλίμα, αλλά για μικρές χρονικές περιόδους .\nΥπάρχουν πολλοί λόγοι που εξηγούν γιατί οι μεγάλες ηφαιστειακές εκρήξεις έχουν τόσο εκτεταμένα αποτελέσματα στο παγκόσμιο κλίμα. Πρώτον, οι ηφαιστειακές εκρήξεις παράγουν μεγάλες ποσότητες διοξειδίου του άνθρακα, ένα αέριο που είναι γνωστό ότι συμβάλλει στο φαινόμενο του θερμοκηπίου. Τέτοια αέρια θερμοκηπίου παγιδεύουν τη θερμότητα που αντανακλάται από την επιφάνεια της γης σχηματίζοντας ένα είδος μόνωσης γύρω από τον πλανήτη. Το φαινόμενο του θερμοκηπίου είναι θεμελιώδες για την επιβίωσή μας διότι διατηρεί τη θερμοκρασία του πλανήτη μας σε μια βιώσιμη κλίμακα.\nΠαρ’ όλα αυτά, υπάρχει αυξανόμενη ανησυχία ότι η παραγωγή μας σε αέρια όπως το διοξείδιο του άνθρακα από την καύση φυσικών καυσίμων μπορεί να πιέζει ακόμα περισσότερο το σύστημα, έχοντας ως αποτέλεσμα την υπέρμετρη θέρμανση σε παγκόσμια κλίμακα. Δεν υπάρχει αμφιβολία ότι οι ηφαιστειακές εκρήξεις προσθέτουν διοξείδιο του άνθρακα στην ατμόσφαιρα, αλλά σε σύγκριση με την ποσότητα που παράγεται από ανθρώπινες δραστηριότητες, η επίδρασή τους είναι πρακτικά ασήμαντη: οι ηφαιστειακές εκρήξεις παράγουν περίπου 110 εκατομμύρια τόνους διοξειδίου κάθε χρόνο, ενώ οι ανθρώπινες δραστηριότητες παράγουν περίπου 10.000 φορές περισσότερη ποσότητα.\nΟι μεγάλες ηφαιστειακές εκρήξεις έχουν πρόσθετα κλιματικά αποτελέσματα πέρα από τη μείωση της παγκόσμιας θερμοκρασίας και την όξινη βροχή. Η στάχτη και τα αέρια που διατηρούνται στην ατμόσφαιρα διασπούν το φως στο ερυθρό μήκος κύματος, έχοντας συχνά ως αποτέλεσμα υπέροχα χρωματιστά ηλιοβασιλέματα και ξημερώματα σε ολόκληρο τον κόσμο. Τα εντυπωσιακά οπτικά αποτελέσματα του σύννεφου της έκρηξης στο Κρακατόα το 1883 παρατηρήθηκαν σε ολόκληρο τον κόσμο και πιθανότατα ενέπνευσαν πολλούς καλλιτέχνες και συγγραφείς στο έργο τους.\nΟΙ ΜΑΘΗΤΕΣ ΤΗΣ Δ΄ ΤΑΞΗΣ ΖΩΓΡΑΦΙΖΟΥΝ\nΑΡΧΕΙΟ Επιλέξτε μήνα Οκτώβριος 2021 Σεπτέμβριος 2021 Απρίλιος 2021 Μάρτιος 2021 Δεκέμβριος 2020 Οκτώβριος 2020 Σεπτέμβριος 2020 Ιούνιος 2020 Μάιος 2020 Απρίλιος 2020 Μάρτιος 2020 Φεβρουάριος 2020 Ιούνιος 2019 Απρίλιος 2019 Ιούνιος 2018 Φεβρουάριος 2018 Φεβρουάριος 2015 Δεκέμβριος 2014 Νοέμβριος 2014 Οκτώβριος 2014 Σεπτέμβριος 2014 Δεκέμβριος 2013\nΚΑΛΕΣ ΓΙΟΡΤΕΣ ΜΕ ΥΓΕΙΑ 22 Δεκεμβρίου 2020\nΠΑΓΚΟΣΜΙΑ ΗΜΕΡΑ ΠΑΙΔΙΚΟΥ ΒΙΒΛΙΟΥ 12 Μαΐου 2020\nΚΑΛΟ ΠΑΣΧΑ 14 Απριλίου 2020\nΕΟΔΥ – ΟΔΗΓΙΕΣ ΓΙΑ ΠΑΡΑΜΟΝΗ ΠΑΙΔΙΩΝ ΚΑΙ ΕΦΗΒΩΝ ΣΤΟ ΣΠΙΤΙ 11/3/2020 13 Μαρτίου 2020\nΥΓΙΕΙΝΗ ΔΙΑΤΡΟΦΗ 19-2-2020 19 Φεβρουαρίου 2020